BAYI PEREMPUAN DITINGGALKAN DI KEDAI MAKAN

KUALA LUMPUR: Seorang bayi perempuan yang cukup sifat ditinggalkan di dalam sebuah beg di kawasan kedai makan di Pangsapuri Sri Rakyat, Bandar Baru Bukit Jalil, Ahad lepas.

Ketua Polis Daerah Cheras ACP Zam Halim Jamaluddin berkata bayi berusia kira-kira dua bulan itu ditemukan orang awam pada 10.49 pagi sebelum menghubungi talian Mers999.

Menurutnya pasukan perubatan Hospital Canselor Tuanku Muhriz Universiti Kebangsaan Malaysia (UKM) yang membuat pemeriksaan mengesahkan bayi berkenaan berada dalam keadaan sihat.

“Siasatan lanjut sedang dibuat mengikut Seksyen 317 Kanun Keseksaan,” katanya dalam kenyataan hari ini.

Beliau meminta orang ramai yang mempunyai maklumat berhubung kejadian itu untuk menghubungi Ibu Pejabat Polis Daerah Cheras di talian 013-2165881 atau Hotline Polis Kuala Lumpur di talian 03-21460584/585.–AlHijrah Online


SUAMI ISTERI MAUT KERETA DINAIKI TERBABAS

KAMPAR: Sepasang suami isteri maut selepas kereta dinaiki mereka dipercayai terbabas di KM 292.4 Lebuhraya Utara Selatan arah utara di sini tengah malam tadi.

Ketua Polis Daerah Kampar Supt Mohamad Nazri Daud berkata pihaknya menerima maklumat dari orang awam berkaitan kejadian melibatkan Tsia Kwai Weng, 61, dan Hooi Lai Kwean, 53, yang beralamat di Tambun itu, kira-kira pukul 12.30 malam.

“Isterinya maut di tempat kejadian manakala suaminya maut semasa menerima rawatan di Unit Kecemasan Hospital Raja Permaisuri Bainun (HRPB) Ipoh kira-kira 5.40 pagi tadi,” katanya dalam kenyataan.

Menurut Mohamad Nazri ketika kejadian hujan renyai dan kereta mangsa remuk di bahagian depan serta keseluruhan cermin retak.

Beliau berkata siasatan lanjut diteruskan di bawah Seksyen 41 (1) Akta Pengangkutan Jalanraya 1987.–AlHijrah Online


NELAYAN LIWAT ISTERI DIPENJARA DAN SEBAT

IPOH : Seorang nelayan dijatuhkan hukuman penjara 15 tahun dan lapan sebatan di Mahkamah Sesyen Ipoh hari ini atas tujuh pertuduhan mengurung, melakukan seks luar tabii dan serangan seksual terhadap isterinya serta memiliki video cakera padat (VCD) lucah, pertengahan April lalu.

Tertuduh berusia 36 tahun dari Seri Manjung itu membuat pengakuan bersalah terhadap semua pertuduhan berkenaan ketika dihadapkan di hadapan Hakim Norashima Khalid.

Mengikut pertuduhan, lelaki itu didakwa dengan sengaja melakukan persetubuhan yang bertentangan aturan tabii tanpa kerelaan isteri dengan cara memasukkan zakar ke dalam dubur isterinya.

Kesalahan itu dilakukan di sebuah rumah di Kampung Padang Tembak, Lumut antara jam 1 tengah hari hingga 2 petang dan 8.30 hingga 11.30 malam pada 16 April lalu.

Bagi kesalahan itu, dia didakwa di bawah Seksyen 377C Kanun Keseksaan yang memperuntukkan hukuman penjara minimum lima tahun dan maksimum 20 tahun serta sebatan.

Tertuduh turut didakwa melakukan hubungan seks dengan memasukkan zakar palsu ke dalam kemaluan isterinya yang berusia 36 tahun tanpa kebenaran.

Kesalahan itu dilakukan di rumah yang sama antara jam 8.30 hingga 11.30 malam pada 16 April lalu dan antara jam 9 hingga 10 pagi pada 17 April lalu.

Bagi kesalahan itu, tertuduh didakwa di bawah Seksyen 377(CA) Kanun Keseksaan yang memperuntukkan hukuman penjara minimum lima tahun dan maksimum 30 tahun serta sebatan.

Tertuduh yang telah memiliki tiga anak turut berdepan tuduhan di bawah Seksyen 375A Kanun Keseksaan kerana telah menyebabkan kecederaan kepada isterinya untuk mengadakan persetubuhan dengannya.

Kesalahan itu dilakukan di rumah yang sama antara jam 8.30 hingga 11.30 malam pada 16 April lalu dan jika sabit kesalahan boleh dipenjara tidak lebih lima tahun.

Tertuduh turut didakwa atas kesalahan mengurung isterinya dengan salah di lokasi yang sama antara jam 1.30 tengah hari pada 16 April sehingga 12 tengah hari pada 18 April lalu.

Sehubungan itu, dia didakwa di bawah Seksyen 340 Kanun Keseksaan dan boleh dihukum Seksyen 342 kanun yang sama yang memperuntukkan hukuman penjara setahun atau denda maksimum RM2,000 atau kedua-duanya sekali.

Di kamar sama, tertuduh turut didakwa di bawah Seksyen 292 (A) Kanun Keseksaan kerana memiliki 13 keping VCD lucah yang jika sabit kesalahan boleh dikenakan hukuman penjara maksimum tiga tahun dengan denda atau kedua-duanya sekali.

Berikutan itu, mahkamah menjatuhkan hukuman penjara 15 tahun dan lapan sebatan bagi setiap pertuduhan dengan hukuman penjara berjalan serentak mulai hari ini.

Pendakwaan dikendalikan Timbalan Pendakwa Raya, Liyana Zawani Mohd. Radzi manakala tertuduh tidak diwakili peguam. — AlHijrah Online / Hamimah Hamid


KABINET DIBENTUK SEGERA SELEPAS AMBIL PANDANGAN SEMUA PARTI KERAJAAN

PETALING JAYA: Pembentukan Kabinet kerajaan perpaduan akan dibuat secepat mungkin selepas mengambil kira pandangan daripada semua parti dalam kerajaan, kata Perdana Menteri Datuk Seri Anwar Ibrahim.

Beliau berkata perkara itu harus diteliti memandangkan saiz Kabinet dalam kerajaan perpaduan akan dikecilkan.

“Seperti mana saya sebut, tidak seperti biasa, kerajaan perpaduan ini melibatkan lapan parti.

“Kalau dulu (kerajaan terdahulu) masuk (lantik) 50, 60 (ahli Kabinet) okay saja…tak cukup lagi, (lantik pula) duta dan penasihat khas. Saya tidak sanggup buat begitu,” katanya.

Beliau berkata demikian kepada pemberita selepas mempengerusikan Mesyuarat Majlis Presiden Pakatan Harapan (PH) di Ibu Pejabat PKR, di sini hari ini.

Mengenai kemungkinan Pengerusi Barisan Nasional (BN) Datuk Seri Dr Ahmad Zahid Hamidi akan menganggotai Kabinet, Anwar berkata: “Pandangan semua kita ambil kira dalam perbincangan, tetapi kita tahu dari segi undang undang, hanya setelah ada hukuman (apabila terbukti bersalah oleh mahkamah)… yang lain (tidak bersalah) itu kita boleh pertimbangkan,” katanya.

Mesyuarat itu adalah yang pertama selepas Anwar dilantik sebagai Perdana Menteri ke-10, yang antara lain membincangkan perkembangan parti dalam PH pasca Pilihan Raya Umum ke-15 (PRU-15).

Antara pemimpin utama PH yang hadir Timbalan Presiden PKR Rafizi Ramli, Setiausaha Agung DAP Anthony Loke, Presiden Amanah Mohamad Sabu selain Presiden MUDA Syed Saddiq Syed Abdul Rahman dan wakil Pertubuhan Progresif Kinabalu Bersatu (UPKO).

Selain itu, Anwar menegaskan usul Undi Percaya terhadapnya tetap akan dibentangkan pada sidang Dewan Rakyat pada 19 Dis ini, walaupun terdapat pemimpin PH berpandangan usul itu tidak perlu dibentangkan kerana tidak timbul isu keabasahan Anwar sebagai Perdana Menteri.

Sementara itu, beliau berkata mesyuarat hari ini antara lain membincangkan mengenai perkembangan semasa parti selepas berhadapan PRU-15, selain berkongsi hasil pertemuan khas beliau bersama Sultan Brunei Sultan Hassanal Bolkiah di Seri Perdana, Putrajaya hari ini.

Sementara itu, Pengarah Komunikasi Pakatan Harapan (PH) Ahmad Fahmi Mohamed Fadzil berkata mesyuarat itu turut membincangkan soal kos sara hidup, selain isu risiko banjir susulan amaran hujan berterusan yang dikeluarkan Jabatan Meteorologi (MetMalaysia).

Selain itu katanya Perdana Menteri juga memaklumkan bahawa polis diarah mengambil tindakan tegas terhadap mana-mana pihak yang menyebarkan fitnah mengenai beliau.

“Anwar tidak berhasrat untuk mengambil tindakan terhadap kritikan awam terhadapnya seperti memakai capal (ketika memulakan tugas di Pejabat Perdana Menteri), tapi we draw the line terhadap elemen-elemen fitnah, seperti tuduhan Anwar ejen Israel dan sebagainya… beliau (Perdana Menteri) telah meminta polis ambil tindakan,” katanya.

Anwar Ibrahim mengangkat sumpah sebagai Perdana Menteri pada Khamis lepas dan memimpin kerajaan perpaduan yang dianggotai PH yang mempunyai 82 kerusi, diikuti BN (30), Gabungan Parti Sarawak (23), dan Gabungan Rakyat Sabah (enam) serta parti-parti lain.–AlHijrah Online


KELUARGA MANGSA BANJIR DI PAHANG TERIMA BANTUAN RM500

KUANTAN: Tanda prihatin terhadap nasib mangsa banjir di Pahang, kerajaan negeri bersetuju menyumbangkan Bantuan Khas Bencana Banjir sebanyak RM500 kepada setiap Ketua Isi Rumah yang terjejas banjir.

Menteri Besar Pahang, Datuk Sri Wan Rosdy Wan Ismail berkata, empat kategori mangsa banjir akan menerima bantuan khas.

Ia melibatkan mangsa yang berpindah ke Pusat Pemindahan Sementara (PPS), mangsa tidak berpindah ke PPS tetapi menumpang di rumah saudara-mara, mangsa yang tinggal di rumah sewa dan juga mangsa yang membuat keputusan untuk tidak berpindah ke mana.

Menurut Wan Rosdy sumbangan ini adalah berdasarkan kemampuan dan keupayaan kewangan kerajaan negeri demi meringankan beban yang ditanggung mangsa.

Ia juga meneruskan tradisi tanda prihatin terhadap nasib mangsa banjir di Pahang sepertimana bantuan serupa semasa bencana banjir tahun lepas.

Setakat jam 3 petang Jumaat, jumlah mangsa banjir di Pahang melibatkan 30,914 orang dengan 228 PPS dibuka. – AlHijrah Online


PKP: PERGERAKAN ANTARA NEGERI 1 HINGGA 3 MEI

KUALA LUMPUR: Orang ramai yang hendak melakukan pergerakan antara negeri untuk tujuan yang dibenarkan semasa Perintah Kawalan Pergerakan (PKP) perlu membuat permohonan melalui aplikasi ‘Gerak Malaysia’ bermula esok (26 April).

Pengarah Jabatan Siasatan Jenayah (JSJ) Bukit Aman, Datuk Huzir Mohamed berkata mereka yang layak boleh membuat permohonan secara dalam talian susulan kebenaran pergerakan itu selama tiga hari bermula 1 hingga 3 Mei ini.

“Bagi yang membuat permohonan menerusi aplikasi Gerak Malaysia pada 26 April (esok), mereka perlu mengemas kini permohonan pada 29 April untuk mengesahkan destinasi perjalanan.

“Semakan status permohonan itu boleh dibuat pada 1 Mei juga melalui dalam talian,” katanya dalam kenyataan hari ini.

Beliau berkata, bagi mereka yang tidak mempunyai aplikasi Gerak Malaysia perlu membuat permohonan bertulis untuk mendapatkan kebenaran perjalanan di balai polis berdekatan.

Bagaimanapun, katanya keutamaan perjalanan akan diberikan kepada pengguna aplikasi Gerak Malaysia.

Beliau berkata sepanjang tempoh berkenaan, pengguna jalan raya dikehendaki merancang perjalanan mereka mengikut syarat ditetapkan.

“Bagi mereka yang mengguna Lebuhraya Utara Selatan (PLUS) diingatkan bahawa tiada sebarang kemudahan makanan disediakan di kawasan Rehat dan Rawat (R&R).

“Surau akan ditutup dan sebarang aktiviti solat berjemaah di R&R tidak dibenarkan termasuklah di dalam mana-mana bangunan, kawasan lapang, tempat letak kenderaan dan lain-lain,” katanya.

Kata Huzir, hanya fasiliti tandas awam sahaja yang dibenarkan beroperasi manakala kawasan meletak kenderaan hanya dibenarkan untuk tujuan rehat dan pengguna lebuh raya tidak dibenar keluar daripada kenderaan semasa dalam tempoh rehat kecuali untuk menggunakan tandas awam.

“Stesen minyak hanya akan beroperasi antara 6.00 pagi sehingga 12 tengah malam di sepanjang lebuh raya dan dilarang melakukan sebarang aktiviti secara berkumpulan dalam tempoh perjalanan.

“Satu kenyataan media berhubung tatacara pendaftaran aplikasi Gerak Malaysia akan dikeluarkan pada hari ini dan diikuti dengan sidang media pada 29 April mengenai pergerakan mengikut negeri bagi memastikan perjalanan mereka lancar dan teratur,” katanya.

Rabu lepas, Menteri Kanan (Kluster Keselamatan) Datuk Seri Ismail Sabri Yaakob mengumumkan orang ramai yang pulang ke kampung halaman sebelum tempoh PKP dan kini ingin kembali ke rumah masing-masing boleh membuat permohonan bagi tujuan itu.

Setiap keluarga wajib mendaftar dan membuat permohonan kepada pihak polis secara dalam talian bagi membolehkan pihak berkuasa membuat perancangan. — BERNAMA


Perbezaan waktu berbuka di Burj Khalifah

DUBAI – Jabatan Hal Ehwal Islam dan Aktiviti Amal di Emiriah Arab
Bersatu (UAE) meminta semua penduduk di Burj Khalifa setinggi 163
tingkat dan bangunan pencakar langit lain untuk mengambil perhatian
terhadap perbezaan waktu berbuka puasa yang bergantung kepada tingkat
kediaman mereka.

Jabatan tersebut
mengeluarkan pekeliling menetapkan tempoh berpuasa penduduk yang tinggal
 antara tingkat 60 dan aras 120 adalah empat minit lebih lama berbanding
 kawasan lain di Dubai.

“Mereka yang tinggal di tingkat 121 dan ke atas pula perlu berpuasa enam minit lebih lama manakala waktu solat subuh adalah tiga minit lebih  awal,” jelas jabatan itu lagi.

Perbezaan masa berdasarkan
ketinggian itu turut menyebabkan penduduk di Burj Khalifa menunaikan
solat subuh dua minit lebih awal berbanding kawasan lain di Dubai.

Sejak beberapa tahun lalu, penduduk yang tinggal di bangunan pencakar
 langit di Dubai perlu menunggu enam minit lebih lama untuk berbuka
berbanding mereka yang menetap di kawasan lain.

Menurut  ahli astrofizik terkenal, Neil deGrasse Tyson menerusi thenational.ae  yang dikeluarkan kelmarin, waktu berbuka puasa unik di Burj Khalifa  adalah kerana matahari terbenam agak lambat di tingkat paling atas  menara yang menjadi kebanggaan di Dubai itu.


JUMLAH KES AKTIF DI REMBAU NAIK MENDADAK

KUALA LUMPUR: Jumlah kes aktif COVID-19 di Daerah Rembau, Negeri Sembilan meningkat secara mendadak semalam, menurut Pusat Kesiapsiagaan dan Tindak Cepat Krisis Kebangsaan (CPRC) Kementerian Kesihatan Malaysia (KKM).

Berdasarkan infografik CPRC yang dikongsi melalui media sosial rasmi KKM hari ini, jumlah kes aktif di daerah yang dikategorikan Zon Merah COVID-19 itu meningkat kepada 59 berbanding tujuh kes, Khamis lepas.

Peningkatan drastik itu dipercayai susulan penemuan kluster baharu di daerah terbabit iaitu Kluster Pedas, melibatkan 53 pekerja asing yang didedahkan KKM, semalam.

Sementara itu, sehingga tengah hari semalam, terdapat 10 lagi Zon Merah seluruh negara iaitu tiga kawasan di Selangor; empat di Wilayah Persekutuan Kuala Lumpur; satu di Johor dan dua di Sarawak.

Di Selangor, Zon Merah melibatkan Daerah Petaling (53 kes), Hulu Langat (55) dan Gombak (80); Kluang, Johor (49); serta Kuching (100) dan Kota Samarahan (43) di Sarawak.

Di Kuala Lumpur pula membabitkan kawasan Batu (101), Kampung Baru (67), Sri Petaling (45) dan beberapa kawasan lain di ibu kota (144).

Zon Merah mewakili jumlah kes aktif COVID-19 melebihi 41 kes, Zon Kuning (satu hingga 40 kes) dan Zon Hijau tiada kes. — BERNAMA


LEMBAH KLANG BERALIH KE FASA 2 PPN BERMULA 10 SEPTEMBER

KUALA LUMPUR: Selangor, Wilayah Persekutuan (WP) Kuala Lumpur dan Putrajaya akan beralih ke Fasa 2 Pelan Pemulihan Negara (PPN), bermula Jumaat ini (10 September).

Perkara tersebut dimaklumkan Perdana Menteri Datuk Seri Ismail Sabri Yaakob selepas Mesyuarat Jawatankuasa Khas Pengurusan Pandemik COVID-19 yang diadakan hari ini.

Jelasnya, kelonggaran yang diberikan adalah sama seperti negeri-negeri yang telah memasuki Fasa 2 seperti yang ditetapkan oleh Majlis Keselamatan Negara (MKN).

Antara kelonggaran yang diberikan adalah rentas daerah dibenarkan kepada individu yang telah lengkap menerima dua dos vaksin.

“Pasangan suami isteri jarak jauh yang lengkap divaksin dibenarkan untuk merentas negeri dan ibu bapa yang telah mendapat dua dos vaksin dibenarkan merentas negeri untuk berjumpa anak mereka yang berusia di bawah 18 tahun.

“Dine-in dibenarkan di premis makanan untuk pelanggan yang lengkap menerima dua dos vaksin manakala aktiviti pelancongan hanya dibenarkan dalam negeri yang sama yang melibatkan penginapan di hotel dan homestay bagi individu yang telah lengkap dua dos,” dalam kenyataannya, hari ini.

Ismail Sabri berkata, jawatankuasa tersebut turut memutuskan Selangor, Kuala Lumpur dan Putrajaya digabungkan sebagai satu kawasan jangkitan yang sama.

Justeru pergerakan antara negeri-negeri tersebut adalah dibenarkan dan tiada lagi sekatan jalan raya.—AlHijrah Online


MASJID TERSILAP LAUNG AZAN AWAL TIGA MINIT, PUASA KARIAH TERBATAL

KUALA LUMPUR: Masalah teknikal pada paparan digital waktu azan di Masjid Al-Khairiyah, Taman Seri Gombak mengakibatkan berlaku kesilapan laungan azan Maghrib tiga minit sebelum waktu sebenar.

Nazir Masjid Al-Khairiyah, Wan Nawawi berkata kejadian kesilapan itu berlaku kelmarin dan kariah masjid yang bergantung kepada laungan azan masjid tersebut untuk berbuka puasa pada hari berkenaan perlu menggantikan puasa yang terbatal.

“Assalamualaikum, saya mewakili seluruh pentadbir Masjid Al-Khairiyah, Taman Seri Gombak, memohon maaf atas kesilapan kami melaungkan azan maghrib tiga minit sebelum masuk waktu sebenar pada 19 April lalu disebabkan masalah teknikal pada paparan digital waktu azan di masjid.

“Jemaah yang bergantung semata-mata pada laungan azan maghrib dari Masjid Al-Khairiyah untuk berbuka puasa, sila maklum bahawa puasa tuan dan puan adalah terbatal pada hari itu serta perlu diganti/diqada,” katanya memetik laporan Berita Harian.

Jelas beliau lagi, ibadah puasa yang perlu diganti akibat kesilapan laungan azan tersebut juga pernah diperjelas bekas Mufti Wilayah Persekutuan, Datuk Dr Zulkifli Mohamad Al-Bakri yang kini Menteri di Jabatan Perdana Menteri (Hal Ehwal Agama) dalam siri Bayan Linnasnya.

“Puasa pada hari itu wajib diqada. Jemaah boleh ikuti syarah hukum melalui Bayan Linnas Siri ke-97 Pejabat Mufti Wilayah Persekutuan bertarikh 18 Jun 2017.

“Sekali lagi kami mohon maaf dan Insya-ALLAH perkara sebegini tidak akan berlaku lagi,” katanya

Dalam Bayan Linnas Siri ke-97, Zulkfli menjelaskan pihaknya lebih cenderung kepada batalnya puasa dan wajib bagi mereka yang tersalah berbuka awal sedangkan matahari belum tenggelam, hendaklah diqada. — AlHijrah Online


PKPP DILANJUTKKAN HINGGA 31 DISEMBER 2020

KUALA LUMPUR: Tempoh Perintah Kawalan Pergerakan Pemulihan (PKPP) yang tamat pada 31 Ogos ini dilanjutkan sehingga 31 Disember 2020.

Perdana Menteri, Tan Sri Muhyiddin Yassin berkata tindakan itu demi kepentingan kesihatan rakyat negara ini susulan penularan wabak COVID-19 yang masih belum reda di Malaysia.

“Dengan pelanjutan PKPP, tindakan penguatkuasaan di bawah Akta Pencegahan dan Pengawalan Penyakit Berjangkit 1988 (Akta 342) masih boleh diambil.

“Ini adalah untuk memastikan semua pihak mematuhi Prosedur Operasi Standard (SOP) dan protokol kesihatan yang ditetapkan,” katanya dalam perutusan khas malam ini.

Muhyiddin memaklumkan dengan pelanjutan PKPP ia tidak menjejaskan kehidupan rakyat kerana mereka boleh melakukan aktiviti harian seperti biasa namun perlu mematuhi SOP yang ditetapkan seperti penjarakan fizikal.

“Yang penting mesti terus membiasakan diri dengan pemakaian pelitup muka, membasuh tangan, sentiasa menjaga kebersihan diri dan mengelakkan tempat yang sesak,” katanya.

Selain itu, Muhyiddin juga menyokong cadangan Kementerian Kesihatan Malaysia (KKM) untuk menaikkan kadar kompaun di bawah Akta 342 sebanyak dua ke tiga kali ganda.

Namun jelasnya akta tersebut perlu dipinda terlebih dahulu di Parlimen. — AlHijrah Online.


PM ANWAR YAKIN KERAJAAN PERPADUAN TERUS KUKUH, KEKAL

SHAH ALAM: Perdana Menteri Datuk Seri Anwar Ibrahim hari ini menzahirkan keyakinan bahawa Kerajaan Perpaduan yang diterajuinya akan terus kukuh dan kekal bertahan dalam tempoh lima tahun akan datang.

Dalam ucapan sulung sebagai perdana menteri pada Kongres Nasional Khas PKR 2023 di sini, Anwar, yang juga Presiden parti berkata keyakinan itu bersandarkan kepada sokongan kukuh parti-parti yang bersama membentuk kerajaan sejak empat bulan lepas.

“Untuk kita mantap sebagai satu kerajaan lima tahun ini, kita perlu kerjasama padu supaya kita tumpu membetulkan kerosakan yang berlaku dan membangunkan negara dan rakyat. Usaha untuk menggugat sedikit sebanyak itu ada, tapi saya yakin Kerajaan Perpaduan akan terus kukuh dan kekal untuk lima tahun.

“Tanggungjawab kita bersama ialah menempatkan semangat perjuangan, menggilap obor reformasi dan jentera parti harus bergerak supaya agenda MADANI ini dapat diterjemahkan secara lebih serius dan bermakna,” katanya.

Kongres yang berlangsung di Stadium Malawati dekat sini dan bertemakan Malaysia MADANI, Pelaksanaan Sebuah Idealisme, turut dihadiri Timbalan Presiden Rafizi Ramli, Setiausaha Agung Datuk Seri Saifuddin Nasution Ismail, Setiausaha Agung DAP Anthony Loke, Naib Presiden Amanah Datuk Seri Dr Mujahid Yusof dan 41 wakil pejabat kedutaan asing.

Anwar seterusnya menegaskan sebagai Perdana Menteri, beliau tidak takut kepada ugutan daripada perasuah atau sebarang perhimpunan yang mahu menjatuhkan kerajaan pimpinannya.

“Saudara mahu ugut kita dengan perhimpunan, saudara mahu ugut kita takut kepada perasuah, saudara salah pilih seorang perdana menteri. Saya tamatkan ugutan itu… Kamu cuba nak rampas, silakan tetapi tidak mudah,” katanya.

Katanya beliau sedar ada pihak yang mengkritik pentadbirannya, namun menurutnya sejak Kerajaan Perpaduan mentadbir negara November tahun lepas, belum pernah wujud campur tangan dalam kalangan pemimpin kerajaan berhubung isu seperti kebebasan badan kehakiman dan pemberian tender.

Sementara itu, dalam menghadapi Pilihan Raya Negeri (PRN) di enam negeri akan datang, Anwar yang juga Pengerusi Pakatan Harapan (PH) berkata PKR harus mula menyantuni anak muda bagi menarik minat golongan itu untuk menyertai dasar dan perjuangan parti yang ditubuhkan pada 1999 itu.

“Syaratnya kita mantapkan parti dan tunjukkan rekod yang baik, sama ada di (peringkat) Persekutuan atau negeri-negeri di bawah jagaan kita, dan keperluan kita memantapkan kerjasama bukan saja dalam Pakatan Harapan sebagai kekuatan induk, tapi UMNO dan Barisan Nasional, Gabungan Parti Sarawak dan Gabungan Rakyat Sabah,” katanya.

Enam negeri yang akan mengadakan PRN adalah Selangor, Negeri Sembilan, Pulau Pinang, Kelantan, Kedah dan Terengganu.

Sementara itu Anwar turut menzahirkan ucapan terima kasih kepada rakan komponen PH iaitu DAP yang kekal sebagai sahabat setia bersama PKR sehingga sekarang serta parti Amanah dan Pertubuhan Kinabalu Progresif Bersatu (UPKO) yang konsisten meneruskan semangat perjuangan bersama.

Anwar juga mengingatkan semua ahli PKR untuk bersama-sama memantapkan perjuangan parti kerana rakyat kini menilai amalan serta pelaksanaan Kerajaan Perpaduan, dan bukan lagi melalui ungkapan atau lakaran semata-mata.

“Sekarang kita di tampuk pemerintahan. Kita bukan dinilai dari ungkapan dan lakaran, kita akan dinilai dari amalan dan pelaksanaan. Bukan seorang dan menteri semata-mata, tapi seluruh jentera, parti dan gagasan,” katanya.

Sejurus selepas menyampaikan ucapannya, Anwar dengan diiringi Rafizi dan Saifuddin Nasution melancarkan Koperasi Keadilan Bhd (KIRA) yang ditubuhkan bagi membantu meningkatkan taraf dan kualiti hidup ahli parti serta masyarakat umum.

Kongres sehari berkenaan yang menumpukan kepada persiapan parti bagi menghadapi PRN di enam negeri dan pengukuhan kerjasama PH dan Kerajaan Perpaduan dihadiri kira-kira 3,000 perwakilan dari seluruh negara termasuk pemerhati. — AlHijrah Online


Malaysia Baharu: Rakyat bukan mahu perubahan ‘tempel-tempelan’

MELAKA – Dalam era Malaysia Baharu rakyat bukan mahukan kerajaan  membuat perubahan bersifat ‘tempel-tempelan’, sebaliknya rakyat mahukan  perubahan yang memberi kesan substantif terhadap kehidupan mereka.

Menteri
 Hal Ehwal Ekonomi Datuk Seri Mohamed Azmin Ali berkata rakyat tidak
mahu sebuah kerajaan yang riuh berbicara tentang penjenamaan semula
tetapi langsung tidak memberi apa kesan kepada mereka.

“Malaysia Baharu yang dimahukan rakyat adalah Malaysia yang mendayakan rakyat. Perubahan daripada kerajaan yang memperbodohkan rakyat kepada kerajaan yang peka dan bukan pekak kepada keperluan rakyat. Aspirasi rakyat kita penuhi dan sayangi rakyat.

“Kita mesti jadi kerajaan peka kepada
isu rakyat seperti kos sara hidup dan sebagainya, rajin bekerja demi
rakyat dan negara,” katanya di sini hari ini.

Beliau berkata  demikian ketika berucap menyampaikan ucaptama bertajuk “Pembangunan Harapan Rakyat: Mekanisme Malaysia Baharu atau Satu Penjenamaan Semula” pada Seminar Melaka Berwibawa di Bandar Hilir di sini hari ini.

Seminar dua hari bermula semalam dirasmikan Ketua Menteri Melaka, Adly Zahari  hari ini dan turut hadir Timbalan Menteri Industri Utama Datuk Seri  Datuk Seri Shamsul Iskandar Mohd Akin, barisan Exco kerajaan negeri dan lebih 400 peserta.

Mohamed Azmin berkata kejayaan terbesar PH dalam menuju setahun pada 9 Mei ini adalah membina sebuah kerajaan demokratik yang bersih dan meruntuhkan kerajaan kleptokrasi sebelum ini.

“Jika tiada kesungguhan ini, negara akan runtuh. Ketirisan akan sebabkan wang rakyat itu hilang dan rakyat akan menerima kesannya,” katanya.

Pada ucapan itu juga beliau turut mengumumkan peruntukan pembangunan berjumlah RM660 juta bagi negeri Melaka tahun ini bagi melaksana 116 projek untuk kesejahteraan rakyat antaranya projek tebatan banjir, jaringan jalan raya dan keperluan kesihatan.

Sementara itu, ketika ditemui pemberita beliau berkata semua pihak harus menghormati kerajaan PH yang dibentuk atas sokongan rakyat dan Perdana Menteri Tun Dr Mahathir Mohamad mempunyai tanggungjawab mempertahankan kepimpinan dan kerajaan yang dibentuk itu.

“Saya seru semua pihak supaya tidak ‘undermind’ kepimpinan Tun Dr Mahathir kerana beliau dipilih oleh rakyat dan sedang menumpukan sepenuh tenaga untuk membangunkan ekonomi dan negara.

“Beliau hanya mahu mempertahankan prinsip ‘rule of  law’, semua pihak harus menghormati prinsip undang-undang,” katanya ketika menjawab pertanyaan pemberita mengenai isu pertikaman lidah antara pihak di Istana Johor dan Dr Mahathir. – SINAR HARIAN


WORLD #QURANHOUR BERTEMAKAN ‘DUNIA BERSUJUD’ 26 APRIL INI, TV ALHIJRAH PENYIAR UTAMA

KUALA LUMPUR: World #QuranHour (WQH) kali ke-7, edisi 1443H/2022 bertemakan ‘Dunia Bersujud’ anjuran Yayasan Warisan Ummah Ikhlas (WUIF) dengan kerjasama dan sokongan rakan Sinergi Media Malaysia akan diadakan secara langsung pada 26 April ini.

WUIF dalam kenyataan hari ini memaklumkan WQH berkenaan merupakan satu daripada tiga program yayasan itu dalam menjayakan Misi #QuranHour tahun ini.

Menurut kenyataan itu, dua lagi program misi berkenaan ialah Malaysia #QuranHour yang akan diadakan pada 30 Ogos dan World #QuranConvention pada 17 dan 18 Dis depan.

WUIF memaklumkan, tiga program tersebut dinaungi Jabatan Kemajuan Islam Malaysia (Jakim) dengan kerjasama rakan sinergi termasuk Jabatan Agama Islam Wilayah Persekutuan (JAWI), Pusat Pelancongan Islam (ITC) sebagai penaja, Universiti Islam Antarabangsa Malaysia (UIAM), Majlis Pengarah-Pengarah Perpustakaan Awam Se-Malaysia, Rumah Ngaji serta Sahabah Al-Quran badan kerajaan dan bukan kerajaan di dalam dan luar negara.

“TV AlHijrah sebagai penyiar utama mengalu-alukan semua rakan media untuk mengambil siaran langsung World #QuranHour pada hari tersebut. Diharapkan stesen TV lain seperti Astro, RTM, Media Prima dan Bernama TV turut sama menyiarkan program ini serentak pada 26 April 2022, Selasa, pukul 12 hingga 1 tengah hari,” menurut kenyataan itu.

Menurut WUIF, surah al-Sajdah menjadi surah pilihan pada kempen kali ini dalam usaha meningkatkan rasa kehambaan kepada Allah dan panduan penyatuan ummah melalui ekonomi dalam mencapai matlamat ‘Dunia Berbudi dan Penyayang’.

Pada tahun lepas, WQH yang diadakan secara dalam talian mencatatkan 485 bilion capaian di media sosial, 2,700 lokasi berdaftar di dalam negara dan 42 lokasi luar negara.


Dua kapal tangki Saudi disabotaj di luar pantai UAE

RIYADH – Dua kapal tangki minyak
mentah milik Arab Saudi adalah antara empat kapal yang disabotaj di luar pantai
Emiriah Arab Bersatu (UAE) pagi semalam di tengah-tengah konflik antara Amerika
Syarikat (AS) dan Iran yang sedang meningkat.

Riyadh memaklumkan kejadian
serangan itu telah menyebabkan kerosakan ketara pada kapal tangki itu yang mana
salah satu daripadanya dalam perjalanan mengangkut minyak di Saudi untuk dibawa
ke AS.

Sinar Harian yang memetik laporan
agensi berita menyebutkan Menteri Tenaga Saudi, Khalid al-Falih mengesahkan
insiden itu, bagaimanapun ia tidak meragut nyawa atau menyebabkan tumpahan
minyak.

“Perbuatan jenayah ini
adalah ancaman serius terhadap keselamatan navigasi maritim dan memberi kesan
buruk kepada keamanan dan keselamatan serantau dan antarabangsa,” kata
sumber Kementerian Luar.

Susulan kejadian itu, Iran telah
menggesa siasatan dilancarkan ke atas serangan yang membimbangkan itu dan turut
memberi amaran kepada tindakan pihak asing yang cuba untuk mengganggu
keselamatan maritim.

Britain dalam satu kenyataan
memberi amaran tentang bahaya konflik yang berlaku secara tidak sengaja di
Teluk selepas AS kini memperhebatkan ketenteraan mereka termasuk mengerahkan
pesawat pengebom B-52 ke rantau itu kononnya sebagai respons terhadap ancaman
Iran.

Sementara itu, Menteri Hal Ehwal
Luar UAE, Anwar Gargash berkata, mereka akan menyiasat kejadian sabotaj
tersebut.

“Siasatan itu akan
dijalankan secara profesional dan fakta yang jelas serta kita mempunyai
kesimpulan kita sendiri,” jelasnya menerusi Twitter.

Pelabuhan Fujairah adalah
terminal tunggal UAE yang terletak di pantai Laut Arab merentasi Selat Hormuz
yang menjadi laluan kebanyakan eksport minyak Teluk. Teheran telah berulang
kali mengancam untuk menutup selat tersebut di bawah konfrontasi tentera dengan
AS.


RABA WANITA TEMPATAN, WARGA ASING DICEKUP

IPOH: Polis hari ini menahan seorang lelaki warga asing disyaki mencabul kehormatan seorang wanita dalam satu kejadian di tapak pasar malam Taman Perpaduan, di sini semalam.

Ketua Polis Daerah Ipoh ACP Yahaya Hassan berkata, suspek berusia 20 tahun itu ditahan selepas menerima laporan daripada mangsa berusia 36 tahun.

“Polis berjaya memperoleh perintah tahan reman selama tiga hari sehingga Jumaat ini untuk siasatan lanjut di bawah Seksyen 354 Kanun Keseksaan kerana cabul kehormatan.

“Dengan tertangkapnya suspek, kes ini berjaya diselesaikan. Polis akan melengkapkan siasatan dan merujuk kepada Timbalan Pendakwa Raya untuk cadangan pertuduhan,” katanya dalam satu kenyataan hari ini.

Terdahulu, tular video memaparkan tangkapan suspek oleh pengunjung dan urusetia tapak pasar malam selepas dipercayai meraba seorang wanita warga tempatan yang kemudian diserahkan kepada pihak polis.—AlHijrah Online


AGONG, PERMAISURI SUKACITA DAPAT SEMPURNAKAN IMPIAN DEKATI RAKYAT SABAH, SARAWAK

KUALA LUMPUR: Yang di-Pertuan Agong Al-Sultan Abdullah Ri’ayatuddin Al-Mustafa Billah Shah dan Raja Permaisuri Agong Tunku Azizah Aminah Maimunah Iskandariah menzahirkan sukacita dan syukur kerana dapat menyempurnakan impian mendekati rakyat Sabah dan Sarawak menerusi program Kembara Kenali Borneo yang berakhir semalam.

Datuk Pengelola Bijaya Diraja Istana Negara Mej Jen Datuk Zahari Mohd Ariffin berkata baginda berdua amat terharu dan tersentuh dengan semangat dan kasih rakyat yang dizahirkan di sepanjang jalan raya lokasi pengembaraan tanpa mengira penat lelah, ketika lewat malam serta keadaan cuaca panas terik dan hujan lebat.

“Seri Paduka Baginda berdua menzahirkan setinggi-tinggi ucapan terima kasih kepada seluruh rakyat negeri Sabah dan Sarawak atas sambutan sangat hebat yang telah diberikan kepada baginda berdua dan sekeluarga sepanjang pengembaraan menelusuri Lebuhraya Pan Borneo,” katanya dalam kenyataan Istana Negara hari ini.

Al-Sultan Abdullah dan Tunku Azizah menzahirkan setinggi-tinggi penghargaan kepada kerajaan pimpinan Datuk Seri Anwar Ibrahim, Timbalan Perdana Menteri Datuk Seri Fadillah Yusof dan kerajaan negeri Sabah serta Sarawak atas segala bantuan dalam menjayakan program itu.

Program julung kali diadakan yang bermula di Tawau, Sabah pada 3 Sept lepas dan melabuhkan tirai di Telok Melano, Sematan, Sarawak semalam, melibatkan perjalanan sejauh 2,154 km menelusuri Lebuhraya Pan Borneo menghubungkan Sabah, Sarawak serta Brunei, mendapat sambutan luar biasa daripada rakyat di kedua-dua negeri berkenaan.

Zahari berkata segala pengalaman menyaksikan manifestasi kasih rakyat, semangat perpaduan, kepelbagaian budaya serta etnik dan keindahan landskap semula jadi di kedua-dua negeri berkenaan terpahat di hati Seri Paduka berdua dan sekeluarga sebagai kenangan manis yang tidak akan dapat dilupakan.

“Selain itu, Seri Paduka Baginda berdua turut menzahirkan rasa sukacita kerana program Kembara Kenali Borneo juga memberi peluang untuk baginda berdua mengeratkan lagi silaturahim antara Semenanjung, Sabah dan Sarawak dan juga merealisasikan semangat ‘Raja dan Rakyat Berpisah Tiada’,” katanya.

Beliau berkata Al-Sultan Abdullah dan Tunku Azizah mendoakan semoga rakyat Sabah dan Sarawak dilindungi serta dipelihara oleh Allah SWT, selain kedua-dua negeri itu kekal makmur serta maju jaya dengan rakyatnya terus menjalani kehidupan dengan semangat perpaduan, aman dan sentosa.

Bersempena dengan sambutan Hari Malaysia pada Sabtu ini, Zahari berkata Yang di-Pertuan Agong menyeru seluruh rakyat menghayati dan menjiwai prinsip Rukun Negara yang merupakan asas kepada perpaduan nasional dan pembentukan identiti Bangsa Malaysia.

“Seri Paduka Baginda bertitah, ini kerana setiap lima teras prinsip Rukun Negara ialah formula bagaimana rakyat yang berbilang kaum, agama, budaya dan bahasa boleh mengatasi segala perbezaan dan kepelbagaian serta hidup rukun dan damai,” katanya.

Sambutan Hari Malaysia tahun ini akan menggunakan tema yang sama dengan Hari Kebangsaan 2023 iaitu “Malaysia MADANI: Tekad Perpaduan Penuhi Harapan”, manakala frasa bahasa Iban di Sarawak “Segulai Sejalai” yang bermaksud seiring sejalan akan digunakan sebagai cogan kata perpaduan untuk seluruh negara.

Sambutan Hari Malaysia peringkat kebangsaan pada 16 Sept ini akan diadakan di Stadium Perpaduan, Kuching, Sarawak.

— AlHijrah Online


BEBERAPA KAWASAN DI SHAH ALAM, MERU DILANDA BANJIR KILAT

SHAH ALAM: Dianggarkan sebanyak 20 rumah terjejas ekoran banjir kilat di Kampung Budiman, Puncak Alam di sini berikutan hujan lebat sejak kira-kira 3 petang tadi.

Pengarah Jabatan Bomba dan Penyelamat Selangor Norazam Khamis berkata banjir kilat itu susulan hujan lebat dan berlaku limpahan air daripada longkang besar berhampiran menyebabkan air naik sekitar satu meter.

Katanya pihak bomba menerima panggilan pukul 5.15 petang dan tiba di lokasi pada 5.45 petang.

“Penduduk bertindak keluar ke tempat lebih tinggi dan seorang warga emas telah dipindahkan menggunakan bot bomba ke tempat tinggi,” katanya dalam kenyataan hari ini.

Beliau berkata buat masa ini hujan telah berhenti dan paras air juga mula menyurut.

Katanya pada masa sama banjir turut melanda Taman Setia Warisan, Seksyen U6 dengan menjejaskan kira-kira 20 rumah di kawasan terbabit namun tiada mangsa dipindahkan dan pihak bomba masih membuat pemantauan di lokasi memandangkan paras air yang semakin meningkat.

Norazam turut memaklumkan, beberapa kawasan di sekitar Meru juga dilanda banjir kilat sedalam 0.3 meter  melibatkan kawasan Meru 3, Persiaran Hamzah Alang, Jalan Kasban, Jalan Kenangan, Taman Daya, Jalan Khamis, Jalan Jabar dan Sekolah Menengah Kebangsaan Meru.

Tiada mangsa dipindahkan dan hujan kembali reda dengan paras air semakin menurun, katanya.–AlHijrah Online


KANAK-KANAK PEREMPUAN 12 TAHUN DIROGOL LIMA LELAKI

DUNGUN: Seorang kanak-kanak perempuan berusia 12 tahun dipercayai menjadi mangsa rogol lima lelaki di Felda Ketengah Jaya, 29 September lalu.

Ketua Polis Daerah Dungun, Superintendan Baharudin Abdullah, berkata, kesemua suspek yang berusia 16 hingga 23 tahun itu berjaya ditahan awal pagi tadi susulan laporan dibuat oleh mangsa.

Baharudin berkata, kejadian berlaku pada 29 September lalu sekitar jam 9 malam.

Mangsa dikatakan ditahan dua suspek ketika menunggang motosikal seorang diri ke pasar malam yang tidak jauh dari rumahnya untuk mengambil ibunya yang berniaga di pasar malam tersebut.

Tambahnya, seorang daripada dua suspek berkenaan yang dikenali mangsa kemudian mengajaknya ke tempat sunyi.

“Sebaik tiba di tempat tersorok dalam ladang sawit, mangsa yang pelik dengan perbuatan suspek cuba menghubungi seseorang untuk meminta tolong, namun telefon bimbit mangsa dirampas,” katanya.

Jelas Baharudin mangsa dipercayai dirogol oleh kedua-dua suspek terbabit sebelum tiga lagi rakan suspek tiba dan turut merogol mangsa.

Menurut Baharudin, kesemua suspek telah dibawa ke Ibu Pejabat Polis Daerah Dungun untuk siasatan lanjut.

Mangsa kini dirawat di Hospital Dungun.

Kes tersebut disiasat mengikut seksyen 375(b) Kanun Keseksaan. — AlHijrah Online


BELUM MASANYA ISI KEKOSONGAN CEO ABM – CHONG WEI

PETALING JAYA: Legenda badminton negara Datuk Lee Chong Wei berkata beliau belum memikirkan soal mengisi kekosongan selaku Ketua Pegawai Eksekutif (CEO) Akademi Badminton Malaysia (ABM) bagi menggantikan Michelle Chai yang meletakkan jawatan baru-baru ini.

Chong Wei berkata selaku pemain yang telah mencurahkan segalanya untuk sukan itu, beliau sentiasa bersedia membantu Persatuan Badminton Malaysia (BAM) dari sudut lain bagi mencari jalan menambah baik prestasi skuad negara.

“Bagi saya bukan masanya sekarang. Saya sepanjang masa, kalau BAM perlukan bantuan, saya akan bantu.

“Kalau secara sambilan, misalnya sebagai penasihat tiada masalah namun saya tak boleh sepenuh masa. Apapun saya tetap bersama BAM,” katanya.

Chong Wei yang merupakan antara panel penasihat teknikal kepada badan induk sukan itu berkata demikan kepada pemberita pada Majlis Jamuan Raya Aidilfitri Persatuan Bolasepak Malaysia (FAM), Liga Bolasepak Malaysia (MFL) dan Liga Bola Sepak Amatur (AFL) di Wisma FAM, di sini semalam.

Chong Wei berkata demikian sebagai mengulas pandangan pelbagai pihak bahawa kekosongan jawatan CEO ABM itu layak diisi oleh beliau.

Michelle sebelum ini membuat keputusan meletakkan jawatan CEO ABM bagi mengambil tanggungjawab aksi mengecewakan skuad badminton negara di pentas Sukan SEA 2023 Kemboja yang baru sahaja berakhir.

Sementara itu, mengulas mengenai pencapaian skuad badminton negara yang melangkah ke saingan suku akhir Piala Sudirman di Suzhou, China, beliau berkata ia merupakan persembahan terpuji dipamerkan selepas mereka berjaya menang kesemua perlawanan peringkat Kumpulan C.

“Mereka mempamerkan aksi luar biasa ketika beraksi menentang Australia, Taiwan dan India dalam peringkat kumpulan. Kekalkan momentum ini dan lebih bersemangat di suku akhir.

“Saya harap mereka akan pergi jauh lagi, tambahan pula ini adalah kejohanan yang turut menawarkan mata ke Sukan Olimpik Paris 2024,” katanya.

Skuad negara dijadualkan menentang Denmark pada aksi suku akhir pada 5 petang ini waktu Malaysia.–AlHijrah Online


TPP TIDAK JEJAS PENYATUAN ASEAN

KUALA LUMPUR, 1 Jun – Perjanjian Perkongsian Trans-Pasifik (TPP) tidak akan menjejaskan penyatuan ASEAN sebagai satu komuniti tunggal, kata Menteri Perdagangan Antarabangsa dan Industri Datuk Seri Mustapa Mohamed.
Beliau berkata terdapat banyak perbincangan yang dijalankan dalam kalangan negara ASEAN bagi menyebarkan maklumat berkenaan cabaran dan peluang yang ditawarkan oleh TPP.

“Ada juga hasrat dalam kalangan negara ASEAN yang belum lagi menjadi anggota TPP untuk mengetahui apa itu TPP dan kita telah beri taklimat pada mereka pada Mac lalu semasa Mesyuarat Menteri-Menteri Ekonomi ASEAN,” katanya kepada pemberita di Forum Ekonomi Dunia (WEF) mengenai ASEAN 2016 di sini hari ini.Mustapa adalah antara ahli panel pada forum berkenaan.

Menurut Mustapa lagi, satu bengkel mengenai TPP akan diadakan di Filipina tahun ini bagi membolehkan negara-negara TPP dalam ASEAN memberikan lebih kefahaman kepada negara lain yang masih belum menjadi anggota TPP. Beliau berkata usaha berkenaan merupakan sebahagian komitmen ASEAN untuk terus mengintegrasikan ekonomi di rantau ini seiring dengan Pelan Induk 2016-2025 yang menyasarkan rantau ini sebagai ekonomi tunggal.

Forum dua hari bertemakan “Membentuk Agenda ASEAN bagi Rangkuman dan Pertumbuhan” disertai oleh 587 peserta termasuk para pemimpin negara dan ketua industri khususnya dari Malaysia serta rantau ini.
Forum berkenaan menjadi platform bagi melahirkan idea dan dasar baharu yang boleh membantu memulihkan ekonomi global.

BERNAMA


HANCUR TANGAN, PECAH GEGENDANG TELINGA AKIBAT MERCUN BUATAN SENDIRI

GUA MUSANG: Seorang lelaki cedera parah selepas mercun buatan sendiri menggunakan botol cecair rokok elektronik (vape) meletup di tangannya, di rumahnya Kampung Batu Papan, di sini semalam.

Ketua Polis Daerah Gua Musang, Supt Sik Choon Foo berkata, kejadian melibatkan mangsa berusia 23 tahun yang sedang meraikan Hari Raya Aidilfitri bersama ahli keluarganya.

“Siasatan mendapati mangsa membuat sendiri mercun itu dengan menggunakan beleran daripada 50 biji mercun bola yang dimasukkan ke dalam botol cecair vape yang kosong sebelum dicucuh api.

“Botol berisi belerang itu meletup sebelum mangsa sempat melemparnya,” katanya.

Sik mengulas, mangsa cedera parah termasuk hancur tangan kanan, pecah gegendang telinga akibat letupan yang terlalu kuat, serta cedera di bahagian muka.

Mangsa dihantar ke Hospital Gua Musang dan kini dirawat di Hospital Sultan Ismail Petra (HSIP) Kuala Krai.

Bagaimanapun, pihak HSIP memaklumkan tangan kanan lelaki itu terpaksa dipotong namun dia berada dalam keadaan stabil.

Kes tersebut disiasat mengkut Seksyen 8 Akta Bahan Letupan 1957.—AlHijrah Online


KKM SEDIA TELITI CADANGAN TETAPKAN HARGA UBAT, BEKALAN FARMASI

KUALA SELANGOR: Kementerian Kesihatan bersedia meneliti cadangan untuk menetapkan satu penanda aras bagi harga ubat dan bekalan farmasi pada masa hadapan.

Menterinya, Datuk Seri Dr Dzulkefly Ahmad berkata cadangan yang disifatkan baik itu perlu diberi perhatian bagi memastikan kos dan perbelanjaan kesihatan dibayar oleh rakyat tidak membebankan.

“Cadangan (menetapkan harga ubat dan bekalan farmasi) pastinya datang daripada pihak yang bertanggungjawab dalam memastikan kos dibayar rakyat adalah munasabah.

“Cadangan itu saya akan ambil perhatian,” katanya kepada pemberita selepas merasmikan majlis berkhatan amal di Klinik Wakaf An-Nur, Masjid Nurul Iman Ijok, di sini hari ini.

Beliau berkata demikian bagi mengulas saranan pemain-pemain industri insurans dan takaful supaya KKM mengkaji kemungkinan menetapkan penanda aras kepada harga ubat dan bekalan farmasi memandangkan kos perbelanjaan kesihatan yang semakin meningkat.

Pemain-pemain industri itu juga dilaporkan berkata jumlah perbelanjaan kesihatan tahun lepas menjangkau RM60.147 bilion yang mana 52 peratus dibiayai oleh kerajaan dan bakinya sebanyak 35 peratus dibayar oleh isi rumah sendiri manakala insurans swasta (tujuh peratus), perbadanan (empat peratus) dan lain-lain agensi (dua peratus).

Menurut kumpulan itu juga, sekiranya kos penjagaan kesihatan tidak dikawal, peningkatan dalam premium bagi insurans perubatan dan kesihatan tidak akan dapat dielakkan lagi.

Dalam pada itu, program berkhatan amal hari ini dianjurkan secara bersama oleh Hospital Pakar KPJ Selangor, Pertubuhan Sosial Orang Kuala Selangor dan Lembaga Zakat Selangor.

Sebanyak 80 kanak-kanak berumur sembilan hingga 12 tahun dari sekitar Kuala Selangor menyertai program berkhatan beramai-ramai yang diadakan secara percuma itu hasil sumbangan penganjur terlibat. — BERNAMA


KES INFLUENZA: SEGERA ATASI KEKURANGAN UBAT

SHAH ALAM: Pemuda Pas Selangor menggesa kerajaan Persekutuan dan kerajaan negeri mengambil langkah segera dalam mengatasi isu perbekalan ubat yang berkurangan ketika negara kini sedang berdepan dengan peningkatan kes influenza.

Ketuanya, Hanafi Zulkapli berkata, walaupun pendedahan mengenai kekurangan perbekalan ubat itu bukannya bertujuan untuk menimbulkan panik namun dalam perspektif Islam, aspek kesihatan amat dititik beratkan bersesuaian dengan konsep Maqasid Al Syariah.

Beliau berkata, kerajaan negeri boleh mempertimbangkan bagi memperuntukkan sebahagian dana untuk membantu rakyat dalam usaha mendapatkan vaksinasi influenza.Hanafi

“Influenza bukan sebahagian daripada Program Imunisasi Kebangsaan yang memberi vaksinasi percuma kepada 12 penyakit di klinik kerajaan.

“Melalui langkah ini, ia adalah sebagai tanda keprihatinan peringkat kerajaan terhadap rakyat di bawah,” katanya.

Sebelum ini, Pakar Pediatrik, Dr Musa Mohd Nordin menyuarakan kebimbangan susulan peningkatan kes penyakit influenza di negara ini yang menyebabkan berlaku kekurangan bekalan ubat anti virus.

Beliau berkata, isu itu dibangkitkannya bukan untuk menimbulkan panik tapi bagi menggalakkan vaksinasi influenza.

Mengulas lanjut, Hanafi berkata, Pemuda Pas Selangor juga menyokong usaha bagi pencegahan influenza ini menerusi galakan vaksinasi.

“Tanpa penjagaan kesihatan, penyakit yang menyerang boleh memberikan kesan kepada produktiviti sesebuah negara.

“Kempen berterusan mengenai kesihatan perlu diperkasakan lagi oleh kerajaan agar perkara ini dapat dibendung awal,” katanya.

Dalam pada itu, Hanafi turut menyarankan agar entiti pendidikan di bawah Pemuda Pas seperti Pusat Asuhan Tunas Islam (Pasti) dan Sekolah Rendah Integrasi Tunas Islam (SRITI) wajar melakukan pemeriksaan kesihatan terhadap murid masing-masing.

Katanya, ibu bapa juga disaran membawa anak-anak yang mempunyai simptom awal seperti batuk dan demam untuk mendapatkan rawatan segera di klinik bagi mendapatkan nasihat doktor. — SINAR HARIAN


KESATUAN ULAMA SEDUNIA RUJUKAN ANTARABANGSA DALAM MAQASID SYARIAH: MUJAHID

PUTRAJAYA: Malaysia sedia menjadikan Ketua Kesatuan Ulama Islam Sedunia (KUIS) Prof Sheikh Dr Ahmad al-Raysuni sebagai rujukan antarabangsa dalam melaksanakan pentadbiran berteraskan Maqasid Syariah di negara ini.

Menteri di Jabatan Perdana Menteri Datuk Seri Dr Mujahid Yusof berkata selain pemikiran yang jelas tentang kehidupan hari ini, ulama dari Maghribi itu layak dipilih berdasarkan banyak buku yang dihasilkannya menjurus kepada soal Maqasid Syariah.

“Atas faktor itu, saya rasa agensi pentadbiran Islam perlu mengambil peluang mendengar pandangan serta pendapat beliau secara akademik mengenai Maqasid Syariah.

“Saya ucap terima kasih kepada UniSZA (Universiti Sultan Zainal Abidin) kerana baru-baru ini melantik beliau sebagai Profesor Pelawat, bermakna setahun sekali beliau akan datang ke Malaysia, membolehkan kita menjadikannya rujukan antarabangsa dalam melaksanakan konsep Maqasid Syariah dalam pentadbiran hari ini,” katanya di sini.

Beliau berkata demikian ketika ditemui pemberita selepas merasmikan program diskusi Maqasid Syariah Bersama Ketua Kesatuan Ulama Dunia Prof Sheikh Dr Ahmad al-Raysuni anjuran Jabatan Kehakiman Syariah Malaysia (JKSM) malam semalam.

Hadir sama Ketua Pengarah Jabatan Kehakiman Syariah Malaysia Datuk Dr Mohd Naim Mokhtar.

Mujahid berkata pemikiran Maqasid Syariah yang dibawa tokoh itu juga selari dengan gagasan Rahmatan Lil Alamin yang diangkat sebagai dasar dalam pentadbiran kerajaan ketika ini.

Beliau berkata ulama itu juga menekankan kepada pentingnya mengutamakan kemaslahatan masyarakat dalam melaksanakan sesuatu pentadbiran atau undang-undang dan perkara itu adalah seiring dengan apa yang dilaksanakan kerajaan ketika ini.

Mujahid berkata dalam konteks undang-undang Islam, tokoh itu juga menekankan tentang kepentingan meletakkan kemaslahatan dan maqasid lebih tinggi dari sekadar hukum fikah dalam langkah atau keputusan yang diambil.

Ini satu yang sangat penting dalam kerangka kita menjadikan Mahkamah Syariah lebih berwibawa dalam menggunakan maqasid sebagai landasan berfikir dan kaedah menghukum, katanya. — BERNAMA


DAKWAAN MAHU JATUHKAN KERAJAAN, USJT BUKIT AMAN AKAN SIASAT ABDUL HADI – POLIS

KUALA LUMPUR: Siasatan terhadap Presiden PAS Tan Sri Abdul Hadi Awang berhubung kenyataannya yang mendakwa Perikatan Nasional (PN) sedang berusaha menjatuhkan kerajaan, akan dijalankan Unit Siasatan Jenayah Terkelas (USJT) Bukit Aman.

Ketua Polis Daerah Sentul ACP Beh Eng Lai berkata pihaknya telah menerima laporan terhadap Ahli Parlimen Marang itu, yang dibuat Pemuda Amanah Nasional dan Angkatan Muda Keadilan (AMK) Selangor di Ibu Pejabat Polis Daerah (IPD) Dang Wangi semalam.

“Kes berkenaan akan disiasat oleh Unit Siasatan Jenayah Terkelas Bukit Aman,” katanya ringkas dalam sidang media di Ibu IPD Sentul, di sini, hari ini ketika diminta mengulas mengenai perkembangan isu berkenaan.

Laporan polis itu dibuat Exco Pemuda Amanah Nasional Fadhli Umar Aminol Huda dan Ketua AMK Selangor Izuan Kasim, berhubung kenyataan Abdul Hadi yang mengakui terdapat usaha dijalankan PN dan parti blok pembangkang untuk menjatuhkan kerajaan pimpinan Perdana Menteri Datuk Seri Anwar Ibrahim.

Abdul Hadi pada Isnin ketika ditemu bual media di Parlimen berkata tiada sesiapa pun boleh menghalang usaha PN tersebut berdasarkan sistem demokrasi diamalkan Malaysia dan ia boleh dilakukan sama ada melalui undi tidak percaya ataupun Surat Akuan Berkanun (SD). –AlHijrah Online


“SAYA TIDAK BOLEH TIDUR LIHAT BANYAK MAYAT KANAK-KANAK”, KATA PENGGALI KUBUR DI GAZA

BANDARAYA GAZA: Menggali kubur besar menjadi satu-satunya penyelesaian bagi penduduk Gaza yang berdepan peningkatan jumlah kematian akibat serangan Israel sejak lebih sebulan yang lepas.

Penggali kubur, Saadi Baraka, 63, berkata kebanyakan mereka yang terkorban ialah kanak-kanak dan wanita.

Baraka berkata sepanjang pengalamannya sebagai penggali kubur apa yang berlaku di Gaza sekarang sukar untuk diungkapkan dan tidak pernah disaksikan sebelum ini, sehingga beliau tidak lalu makan mahupun tidur.

Di saat pelbagai alasan kononnya untuk menyasarkan Hamas, terowong, senjata dan pusat operasi, hakikatnya majoriti penduduk Gaza yang terdiri wanita dan kanak-kanak yang menjadi mangsa.

Realiti itu kini membawa kepada tragedi dengan sekurang-kurangnya 70 peratus mangsa yang terbunuh ialah kanak-kanak dan wanita.

“Kami terpaksa menggali (kubur besar). Tiada tempat untuk menampung jumlah mayat yang terus bertambah setiap hari dan tiada batu nisan. Semuanya telah habis di Gaza.

“Semalam, saya mengebumikan hampir 600 jenazah, lebih banyak daripada yang saya kebumikan dalam tempoh lima tahun lalu.

“Saya tidak pernah melihat kekejaman sebegitu dahsyat. Majoriti yang saya kebumikan adalah wanita dan kanak-kanak,” katanya.

Baraka berkata setiap kubur bersaiz kira-kira enam meter dan 45 jenazah dikebumikan di dalam satu liang dan kubur terbesar menempatkan 137 jenazah.

Jenazah yang tidak dikenal pasti turut dikebumikan sama seperti yang lain.

“Saya tidak boleh tidur lihat banyaknya mayat kanak-kanak. Apa salah anak-anak ini?

“Kami telah berusaha untuk dapatkan keamanan sejak zaman Abu Ammar (Allahyarham Presiden Palestin Yasser Arafat). Sementara Netanyahu hanya mengutamakan pertumpahan darah.

“Kami berusaha untuk hidup dengan penuh bermaruah dan bebas, inginkan sebuah negara yang berdaulat. Saya mahu menjadi rakyat seperti di negara-negara yang lain di dunia…,” katanya.–AlHijrah Online


LELAKI ANJUR KENDURI NIKAH DIKOMPAUN RM4,000

ALOR SETAR: Seorang lelaki dikompaun RM4,000 kerana menganjurkan kenduri pernikahan yang melanggar prosedur operasi standard (SOP) Perintah Kawalan Pergerakan (PKP).

Ketua Polis Daerah Kota Setar, ACP Ahmad Shukri Mat Akhir berkata, lelaki berusia 58 tahun itu menganjurkan kenduri serta menjemput orang ramai hadir ke rumahnya di Kampung Padang, Mukim Gajah Mati, Pokok Sena, kira-kira jam 12.45 tengah hari semalam.

Ahmad Shukri berkata, pihaknya menerima maklumat dari orang awam berkaitan penganjuran majlis pernikahan itu yang turut dihadiri beberapa orang penduduk kampung.

“Majlis itu melanggari SOP seperti tiada penjarakan dan berkumpul beramai-ramai.

“Pasukan Pemantau COVID-19 mengeluarkan kompaun RM4,000 terhadap tuan rumah selaku penganjur majlis itu,” katanya.

Lelaki tersebut didapati melakukan kesalahan mengikut Peraturan 4 Akta 342 Peraturan-Peraturan Pencegahan dan Pengawalan Penyakit Berjangkit (PPDPPB)(Langkah-Langkah dalam Kawasan Tempat Jangkitan) 1998.—AlHijrah Online


MASJIDIL HARAM GUNA AI, PASTIKAN OPERASI MENJELANG RAMADAN LANCAR

MAKKAH: Masjidil Haram mula menggunakan sepenuhnya aplikasi kecerdasan buatan (AI) termaju untuk melancarkan operasi menerima kunjungan jemaah pada Ramadan tahun 1444 Hijrah ini.

Presiden Ketua Umum Hal Ehwal Dua Masjid Suci, Sheikh Dr Abdulrahman Al Sudais berkata usaha pemodenan terhadap pelan operasi terbesar dalam sejarah Masjidil Haram ini diaktifkan selepas setahun kajian dan perancangan dijalankan.

Melalui operasi ini, para jemaah dapat memanfaatkan robot pintar dan aplikasi elektronik yang membantu memudahkan mereka melaksanakan ibadah, kata beliau lapor Agensi Berita Arab Saudi (SPA).

Selain itu sebanyak 230 ruang solat di Masjidil Haram akan dibuka untuk menerima kunjungan jemaah sepanjang Ramadan tahun ini.

Katanya, semua pintu termasuk di bahagian Masjidil Haram yang telah menjalani proses naik taraf sebanyak tiga kali telah pun dibuka bagi memastikan kelancaran proses keluar masuk jemaah sepanjang bulan itu.

Pintu khas untuk warga emas dan orang kurang upaya (OKU) turut disediakan pihak masjid bagi memudahkan urusan golongan itu.

Sementara itu, Timbalan Setiausaha Agung Pentadbiran Am Operasi dan Penyelenggaraan Masjidil Haram Fares bin Mafouz Al Saedi berkata pihaknya telah meningkatkan kecekapan dan tenaga operasi aset Masjidil Haram untuk memastikan penyelenggaraan di masjid itu pada tahap optima, bagi mewujudkan suasana ang selesa dan selamat bagi jemaah yang mengunjungi Masjidil Haram.–AlHijrah Online


KEBENARAN IBADAH UMRAH AKAN DIBAWA KE KABINET – AHMAD MARZUK

KUALA LUMPUR: Bermula 1 November ini, Arab Saudi akan membenarkan umat Islam dari luar negara itu untuk mengerjakan ibadah umrah.

Oleh yang demikian kebenaran menunaikan ibadah itu membabitkan jemaah Malaysia akan dibawa ke mesyuarat Kabinet dalam masa terdekat untuk dibincangkan.

Lapor Berita Harian, Timbalan Menteri di Jabatan Perdana Menteri (Hal Ehwal Agama) Ahmad Marzuk Shaary berkata setakat ini belum ada keputusan rasmi sama ada kebenaran akan diberikan kepada jemaah Malaysia mengerjakan umrah dan haji tahun depan atau sebaliknya.

“Bagi ibadat umrah, belum ada keputusan sehingga dibawa ke kabinet dalam masa terdekat. Walaupun Arab Saudi membuka pintu bagi jemaah luar negara mulai 1 November, itu tidak bermakna kita juga akan menghantar jemaah.

“Kita akan beri keutamaan kepada keselamatan rakyat,” katanya kepada Berita Harian.

Semalam Menteri di Jabatan Perdana Menteri (Hal Ehwal Agama) Senator Datuk Dr Zulkifli Mohamad al-Bakri memaklumkan jumlah rakyat Malaysia yang dibenarkan mengerjakan umrah apabila Arab Saudi membenarkan ibadah itu kembali dilaksanakan, antara perkara yang dibincangkan menerusi Jawatankuasa Strategik Peringkat Tertinggi Malaysia-Arab Saudi.

Selain itu Zulkifli memaklumkan, perbincangan jawatankuasa itu turut meliputi kuota haji tahun depan untuk rakyat negara ini. — AlHijrah Online


MALAYSIA MENGECAM JENAKA KETERLALUAN PELAWAK SINGAPURA

PUTRAJAYA: Kementerian Luar Negeri mengecam tindakan pelawak Singapura, Jocelyn Chia yang mempersenda dan memperlekeh tragedi yang pernah melanda Malaysia.

Menterinya, Datuk Seri Dr Zambry Abd Kadir berkata, tindakan pelawak itu langsung tidak menunjukkan rasa sensitiviti dan empati terhadap rakyat Malaysia dan keluarga mangsa.

Tegas beliau, rakaman video Jocelyn Chia jelas menunjukkan tingkah laku yang bertentangan dengan nilai-nilai ketimuran negara Asia yang mempertengahkan berkaitan dengan adab dan tatasusila.

“Saya percaya ini bukanlah pendirian dan tindakan yang diterima oleh mana-mana negara apatah lagi menggambarkan pendirian rasmi mana-mana kerajaan.

“Saya berharap sebarang bentuk tindakan atau cubaan seperti ini dapat dihentikan bagi memastikan rasa hormat pada mana-mana negara terus dipelihara,” katanya dalam kenyataan hari ini.

Jocelyn menerusi video berdurasi 1 minit 29 saat yang dimuat naik menerusi media sosial TikTok menggunakan Malaysia sebagai bahan jenaka dalam satu persembahan komedi berdiri mengundang kecaman rakyat Malaysia kerana ia seolah-olah menghina negara.

Lebih menyedihkan apabila wanita tersebut turut memperlekehkan tragedi kehilangan kapal terbang MH370.—AlHijrah Online


31,600 BAKAL HAJI DIGESA SEGERA JAWAB SURAT TAWARAN – TH

KUALA LUMPUR: Lembaga Tabung Haji (TH) menggesa 31,600 bakal haji supaya segera menjawab surat tawaran haji bagi musim 1444H/2023M yang dikeluarkan kepada mereka, bermula 22 Mac lepas.

Pengarah Eksekutif Haji Datuk Seri Syed Saleh Syed Abdul Rahman berkata pihaknya memohon kerjasama semua bakal haji tahun ini untuk memberi jawapan sama ada setuju atau tidak menerima tawaran haji, dalam masa tujuh hari bekerja daripada tarikh surat berkenaan dikeluarkan.

Beliau turut berkata semua bakal haji terpilih perlu mencukupkan wang mengikut jumlah bayaran haji yang tertera dalam surat tawaran di akaun TH serta mendapatkan Buku Rekod Rawatan di mana-mana cawangan TH berhampiran bagi membolehkan pemeriksaan kesihatan dilakukan.

“Pemeriksaan kesihatan boleh dilakukan di hospital, klinik kerajaan atau swasta yang diiktiraf Kementerian Kesihatan dan semua bakal haji diwajibkan lulus pemeriksaan kesihatan bagi memperoleh visa haji sebagaimana yang ditetapkan oleh kerajaan Arab Saudi.

“Setelah selesai pemeriksaan kesihatan, semua bakal haji diminta untuk menghantar jawapan surat tawaran haji, buku rekod rawatan dan pasport antarabangsa ke mana-mana pejabat cawangan TH yang berhampiran,” katanya.


RM10 BILION BOLEH DISELAMATKAN DARIPADA KEBOCORAN SISTEM PEROLEHAN KERAJAAN

PUTRAJAYA: Perdana Menteri Datuk Seri Anwar Ibrahim berkata negara boleh melakukan penjimatan sehingga RM10 bilion daripada kebocoran yang berlaku dalam sistem perolehan kerajaan.

Anwar yang juga Menteri Kewangan berkata kebocoran boleh dihentikan sekiranya amalan rasuah dibanteras di semua peringkat termasuk mengubah cara lama iaitu tanpa campur tangan politik atau kepentingan peniaga besar dalam perolehan kerajaan.

“Kita mengalami kebocoran yang tinggi.  Belum dua bulan (saya) di Kementerian Kewangan sudah kenal pasti RM3 bilion hingga RM4 bilion yang boleh diselamatkan,” katanya  ketika berucap pada majlis Dialog Belanjawan 2023 bertema ‘Membangun Malaysia Madani’ di sini hari ini.

Turut hadir ialah dua Timbalan Menteri Kewangan Datuk Seri Ahmad Maslan dan Steven Sim Chee Keong, Ketua Setiausaha Negara Tan Sri Mohd Zuki Ali dan Timbalan Ketua Setiausaha Perbendaharaan Datuk Johan Mahmood Merican.

Anwar berkata daripada pengalamannya, ketirisan dapat dikurangkan sekiranya hal-hal perolehan diserahkan kepada pihak yang berupaya dalam isu seperti banjir atau pembelian senjata.

“Biarkan urusan (perolehan) untuk tentera udara, laut dan darat dipertanggungjawabkan mengusulkan jenis barangan terbaik, dan runding antara kerajaan tanpa campur tangan dari politik atau kepentingan peniaga,” katanya.

Sementara itu, Anwar berkata pendekatan dalam Bajet 2023 seharusnya adalah untuk memulihkan keyakinan pelabur domestik dan luar negara serta mempercepatkan kelulusan pelaburan.

Memberikan contoh satu usul untuk memperkenalkan ladang organik oleh sebuah syarikat yang mengambil masa dua tahun mendapat kelulusan, Anwar berkata perkara seperti itu perlu dihentikan kerana ekonomi hijau merupakan keutamaan untuk kemampanan ekonomi.

“Keupayaan memberi kelulusan harus lebih pantas dan ketua-ketua jabatan dipertanggungjawabkan sepenuhnya sekiranya berlaku kelewatan dan berdepan tindakan kerana menjejaskan ekonomi negara,” katanya.

Semakan semula Bajet 2023 akan dibentangkan pada 24 Feb ini di Dewan Rakyat.–AlHijrah Online


PERSIAPAN IBADAH MENUJU ERA ENDEMIK

Oleh: Muhammad Ammar Harith Idris

Secara asasnya, menjadi kewajipan bagi Muslim untuk mengabdikan diri kepada Allah SWT tanpa mengira tempat dan masa. Hal ini dijelaskan menerusi firman Allah Ta’ala dalam surah Az-Zariyat, ayat 56 yang menyebut bahawa hakikat penciptaan manusia ke dunia ini adalah untuk beribadah kepada Allah.

Walau bagaimanapun, penularan pandemik yang telah memakan masa lebih daripada setahun serba sedikit mengganggu kelaziman ibadah umat Islam di negara ini. Tambahan pula, kadar kehadiran ke masjid dan surau juga dilihat menurun susulan pematuhan terhadap prosedur operasi standard (SOP) pencegahan wabak.

Mutakhir ini, pihak kerajaan menerusi Pelan Pemulihan Negara (PPN) telah mengumumkan bahawa negara bakal memasuki fasa endemik menjelang Oktober depan. Menurut sumber daripada pihak kesihatan, endemik bermaksud wabak COVID-19 akan berubah menjadi suatu virus yang akan terus kekal di samping manusia. Manakala jangkitannya pula akan berlaku secara berulang kali. Justeru, ia memberikan isyarat bahawa masyarakat perlu menjalani kehidupan secara normal dengan melengkapkan suntikan vaksin serta mematuhi SOP yang telah ditetapkan.

Pada masa yang sama, peralihan ke fasa endemik ini juga akan membuka kembali pelbagai sektor untuk beroperasi. Bagi sektor sosial, pembukaan semula masjid dan surau dalam keadaan yang lebih baik sudah tentunya menggembirakan hati ramai umat Islam.

Hal ini demikian kerana, tiada lagi sebarang sebab yang munasabah untuk menghalang seseorang itu daripada menunaikan ibadah mengikut kewajipan yang sebenar. Bahkan masyarakat juga sudah membiasakan diri hidup bersama wabak ini dengan mengamalkan SOP seperti penjarakan fizikal, memakai pelitup muka, menggunakan pensanitasi tangan dan seumpamanya.

Sementara dari perspektif fiqh pula, perubahan realiti semasa (al-waqi’) ketika ini secara tidak langsung menuntut perubahan aplikasi hukum syarak yang berbeza dengan suasana sebelumnya. Jika sepanjang fasa pandemik yang lalu, kebanyakan pendekatan hukum Islam adalah berasaskan kepada elemen seperti darurah dan rukhsah, namun kini ia adalah berbeza memandangkan status wabak berkenaan juga telah berubah.

Hal ini bertepatan dengan kaedah fiqh seperti, “al-Masyaqqah Tajlib al-Taysir” iaitu kesulitan mendorong kepada kemudahan. Pada asalnya, hukum menunaikan solat Jumaat adalah wajib dan fardu ain ke atas kaum lelaki, namun berubah keterikatannya dengan melihat beberapa kesukaran seperti ancaman penularan wabak, kawalan pergerakan dan penguatkuasaan SOP. Namun realitinya kini keadaan sudah berbeza apabila negara semakin menghampiri matlamat mewujudkan imunisasi berkelompok serta pelbagai kelonggaran semakin diberikan.

Oleh itu, asbab yang dahulunya menjadi penghalang kini semakin lenyap dari semasa ke semasa. Umat Islam tidak wajar menggunakan alasan-alasan seperti darurah, masyaqqah dan rukhsah sewenang-wenangnya untuk melepaskan diri daripada taklifan syarak. Situasi ini juga selaras dengan salah satu kaedah fiqh yang lain, “al-Amr Iza Ittasa’at Dhaqat” yang bermaksud sesuatu perkara itu jika sudah menjadi terlalu luas, maka hendaklah pula ia disempitkan. Sebagai contoh, jika sebelumnya kehadiran ke masjid dan surau amat terbatas, kini realitinya sudah berbeza kerana pintu-pintu masjid mula dibuka secara berperingkat.

Rentetan senario itu, kewajipan seperti menunaikan solat fardu Jumaat bagi kaum lelaki juga kembali terlaksana. Begitu juga dengan hukum sunat muakkad mendirikan solat berjemaah di masjid ataupun surau serta galakan untuk mengimarahkan rumah-rumah Allah. Berdasarkan firman-Nya:

Maksudnya : “Hanyasanya yang layak memakmurkan (menghidupkan) masjid-masjid Allah itu ialah orang-orang yang beriman kepada Allah dan hari akhirat serta mendirikan sembahyang dan menunaikan zakat dan tidak takut melainkan kepada Allah, (dengan adanya sifat-sifat yang tersebut) maka adalah diharapkan mereka menjadi dari golongan yang mendapat petunjuk.”

Surah Al-Taubah (18)

Oleh itu, umat Islam wajar bersegera merebut peluang untuk beramal ibadah dengan sebaik-baiknya. Realitinya, inilah masa yang terbaik untuk kita membalas semula kerinduan dengan kembali menghidupkan rumah-rumah Allah.

Usah mengambil sikap bermudah-mudah dengan memberikan alasan seperti takut terhadap ancaman wabak, bimbang dengan jumlah kehadiran yang terlalu ramai, tiada penjarakan dan sebagainya.

Pada masa yang sama, umat Islam juga perlu menjauhi sifat al-Ithar iaitu suka mendahulukan orang lain dalam urusan ibadah. Hal ini kerana sifat berkenaan tidak disukai oleh Allah SWT selaras dengan firman-Nya yang menyuruh setiap hamba-Nya agar sentiasa bersegera dan berlumba-lumba mengerjakan kebaikan terutamanya dalam perihal ibadah. Malahan kaedah fiqh turut menyebut, “Al-Ithar fi al-Qurabi Makruh, wa fi Ghayriha Mahbub” iaitu mendahulukan orang lain dalam urusan ibadah adalah makruh, manakala pada selainnya adalah digalakkan.

Dalam konteks kemasyarakatan, setiap ketua keluarga boleh mengajak ahli keluarga masing-masing secara berperingkat untuk menghadiri program-program keagamaan di masjid seperti kuliah-kuliah agama, ceramah perdana, majlis bacaan surah Yasin, Tahlil, doa selamat dan seumpamanya. Pada masa yang sama, ia juga merupakan salah satu proses sosialiasi ibadah yang akan membentuk keperibadian keluarga serta komuniti yang mencintai agama dan kuat beribadah.

Di samping itu, para asatizah dan pendakwah perlu bersama memperingatkan masyarakat dengan membawa mereka untuk merenung kembali hadis-hadis yang menjelaskan ancaman serta akibat bagi mereka yang sengaja meninggalkan kewajipan. Antaranya sabda Rasulullah SAW:

Maksudnya : Sesiapa yang meninggalkan tiga kali solat jumaat kerana mengambil mudah akannya, nescaya Allah akan mengunci jantung hatinya.

Riwayat Abu Daud (1052)

Manakala pihak-pihak yang berautoriti juga perlu menggiatkan kempen untuk merancakkan kembali aktiviti pengimarahan di masjid dan surau. Mesej-mesej yang mengajak umat Islam untuk beribadah perlu disebarkan secara meluas terutamanya menerusi platform media sosial sama ada dalam bentuk lakaran poster, infografik, video pendek dan sebagainya. Hal ini bertujuan bagi meniupkan kembali semangat dan menyuburkan kecintaan umat Islam untuk beribadah di rumah-rumah Allah.

Bagi pihak ahli jawatankuasa masjid serta surau pula, peralihan fasa ini juga menandakan keperluan untuk mengubah pendekatan dengan bersikap lebih terbuka dalam menerima kehadiran jemaah. Menjelang fasa endemik akan datang, sifat terlampau berhati-hati dibimbangi akan menjauhkan masyarakat daripada masjid. Perlu difahami bahawa mereka yang melangkahkan kaki ke masjid adalah insan yang dikurniakan hidayah oleh Allah SWT dan digerakkan hati mereka untuk ke sana. Oleh itu, para pentadbir perlu menyantuni para jemaah secara berhemah dan penuh beradab.

Sementara itu, pembudayaan norma baharu yang baik sepanjang fasa pandemik lalu masih boleh diteruskan dari semasa ke semasa. Antaranya seperti majlis bacaan al-Quran, zikir, bacaan surah Yasin dan tahlil, doa selamat secara dalam talian menggunakan aplikasi Zoom dan Google Meet. Hikmah PKP yang lalu mengajar kita betapa kecanggihan teknologi serba pintar ketika ini amat membantu dalam memudahkan urusan berkaitan ibadah dan mendorong ketaatan kepada Allah SWT.

Kesimpulannya, umat Islam perlu mempersiapkan diri masing-masing bagi menghadapi persekitaran baharu menjelang fasa endemik akan datang. Antaranya adalah dengan bersegera dan bersungguh-sungguh untuk beribadah terutamanya mengimarahkan kembali institusi masjid dan surau. Semoga peralihan ke fasa yang lebih baik ini akan meningkatkan ketakwaan kita kepada Allah SWT.–Alhijrah Online

Penulis adalah Pegawai Penyelidik, Pejabat Mufti Wilayah Persekutuan.

Penafian: Artikel yang disiarkan AlHijrah Online ini adalah pandangan peribadi penulis. Ia tidak menggambarkan pendirian Editorial AlHijrah Media Corporation dalam isu yang dikupas.


COVID-19: JUMLAH JANGKITAN BAHARU TURUN KEPADA 8,574 KES

KUALA LUMPUR: Jumlah kes COVID-19 hari ini turun di bawah 9,000 dengan mencatatkan 8,574 kes.

Tiga hari berturut-turut sebelum ini Malaysia mencatatkan kes harian lebih 9,000 dengan pada 10 Julai negara merekodkan jumlah jangkitan baharu terbanyak dengan 9,353 kes.

Selangor kekal menyumbang kes terbanyak hari ini dengan mencatatkan 4,308 kes diikuti Negeri Sembilan 794 kes, Kuala Lumpur 609 kes, Kedah 415 kes, Melaka 411 kes, Johor 407 kes. Pahang 314 kes, dan Sabah 298 kes.

Sarawak pula mencatatkan 235 kes, Pulau Pinang 231 kes, Perak 168 kes, Terengganu 140 kes, Kelantan 133 kes. Labuan 66 kes dan Putrajaya 45 kes. — AlHijrah Online


DUA KANAK-KANAK LEMAS, SEORANG LELAKI HILANG KETIKA MANDI DI PANTAI BAGAN LALANG

PUTRAJAYA: Dua kanak-kanak perempuan lemas manakala seorang lelaki berusia lingkungan 30-an hilang ketika mandi di Pantai Bagan Lalang, Selangor, hari ini.

Menurut Pusat Gerakan Operasi (PGO) Jabatan Bomba dan Penyelamat Malaysia (JBPM) Selangor, pihaknya menerima panggilan kecemasan mengenai kejadian pada 2.34 petang dan enam anggota dari Balai Bomba dan Penyelamat Sepang tiba di tempat kejadian kira-kira 23 minit kemudian.

“Mangsa iaitu kanak-kanak perempuan berumur tujuh dan sembilan tahun ditemukan 50 meter dari lokasi kejadian dan kematian mereka disahkan pihak Kementerian Kesihatan (KKM).

“Mangsa lelaki pula masih belum dijumpai. Operasi mencari dan menyelamat sedang dijalankan oleh pihak bomba,” menurut PGO dalam kenyataan hari ini.

Menurut kenyataan itu, pihak bomba telah membuka pos kawalan operasi di tempat kejadian untuk mencari mangsa. — AlHijrah Online


50 KHEMAH BAZAR AIDILFITRI ROSAK DITERBANGKAN RIBUT

KULIM: Lebih 50 khemah pelbagai saiz di tapak karnival jualan Aidilfitri di Padang Serai, di sini, rosak akibat ribut, petang semalam.

Dalam kejadian kira-kira jam 3.20 petang itu, barangan jualan peniaga-peniaga di bazar tersebut turut rosak selain beberapa kenderaan dihempap khemah yang terbalik.

Menurut penduduk yang dikenali sebagai Ilya, kejadian ribut itu berlaku dengan pantas selama 15 minit yang meranapkan struktur khemah serta merosakkan barang jualan.

Beberapa gambar dan video turut tular di media sosial menunjukkan beberapa khemah di tapak niaga tersebut rosak akibat ribut.–AlHijrah Online


REMAJA BERTEMU AJAL SELEPAS BERBUKA PUASA

HULU SELANGOR: Seorang remaja maut akibat cedera parah selepas terlibat dalam kemalangan di Kilometer 34 Jalan Kuala Lumpur-Ipoh, di sini malam tadi.

Difahamkan mangsa sedang dalam perjalanan ke kedai telefon untuk membaiki telefon bimbitnya selepas berbuka puasa.

Ketua Polis Daerah Hulu Selangor Supt Ahmad Faizal Tahrim berkata, mangsa berusia 16 tahun telah menunggang motosikal dari rumahnya di Antara Gapi ke Bandar Rawang kira-kira jam 8.10 malam.

“Setibanya di lokasi, penunggang motosikal Yamaha Y15ZR itu dipercayai hilang kawalan dan terbabas sendiri di garisan tengah.

“Mangsa disahkan meninggal dunia di tempat kejadian akibat cedera parah di kepala,” katanya hari ini.

Mayat mangsa dibawa ke Hospital Kuala Kubu Bharu untuk bedah siasat dan kes disiasat mengikut Seksyen 41 (1) Akta Pengangkutan Jalan (APJ) 1987.

“Orang ramai yang mempunyai maklumat berhubung kemalangan itu diminta tampil untuk membantu siasatan,” katanya.—AlHijrah Online


JABATAN PEGUAM NEGARA NAFI PENDAKWAAN TERHADAP MUHAMMAD SANUSI BERMOTIF POLITIK

KUALA LUMPUR: Jabatan Peguam Negara menafikan dakwaan wujudnya pendakwaan terpilih, bermotif politik dan penganiayaan terhadap mana-mana individu yang melakukan kesalahan mengikut peruntukan undang-undang.

Peguam Negara Tan Sri Idrus Harun dalam kenyataan hari ini memaklumkan bahawa keputusan untuk mengenakan pertuduhan terhadap mana-mana orang adalah berdasarkan keterangan serta fakta hasil daripada penyiasatan dan bukannya atas desakan pihak atau faktor lain.

“Keputusan itu dibuat berdasarkan keterangan dalam kertas siasatan, tidak memihak kepada sesiapa berlandaskan teras integriti bagi memastikan mangsa, saksi, tertuduh dan orang awam memperoleh keadilan yang sewajarnya selaras dengan bidang kuasa Peguam Negara yang diperuntuk di bawah Perkara 145(3) Perlembagaan Persekutuan,” menurut kenyataan itu.

Kenyataan itu dibuat susulan dakwaan berlaku pendakwaan terpilih yang bermotifkan politik dan penganiayaan baru-baru ini.

Semalam, Menteri Besar Kedah Datuk Seri Muhammad Sanusi Md Nor didakwa di dua Mahkamah Sesyen Selayang atas dua pertuduhan menghasut berhubung isu pelantikan Menteri Besar Selangor dan penubuhan Kerajaan Perpaduan dalam satu ceramah politik.

Idrus berkata sekiranya terdapat keterangan dan bukti kukuh bahawa mana-mana individu telah melakukan kesalahan di bawah mana-mana peruntukan undang-undang, individu itu akan didakwa oleh Jabatan Peguam Negara berdasarkan peruntukan undang-undang tanpa mengira status serta latar belakang orang yang didakwa.

Semalam, Muhammad Sanusi ditahan polis pada kira-kira 3 pagi di Kuala Lumpur selepas gagal dihubungi polis bagi memaklumkan beliau supaya hadir ke Mahkamah Sesyen Selayang di Selangor.

Beliau kemudian mengaku tidak bersalah atas kedua-dua pertuduhan menghasut itu.

Susulan pendakwaan terhadap Muhammad Sanusi, beberapa pihak mengkritik tindakan undang-undang dan penahanan Menteri Besar Kedah itu pada awal pagi yang disifatkan sebagai pendakwaan terpilih bermotifkan politik.–AlHijrah Online


DAPUR IT’AM: ERAT HUBUNGAN MASJID DAN ANAK KARIAH

Program Dapur It’am anjuran Jabatan Agama Islam Wilayah Persekutuan (JAWI) bukan hanya bantu golongan asnaf, kelompok B40 dan petugas frontliners. Ia juga bantu mengeratkan hubungan masjid dengan anak kariah sepanjang Ramadan. — AlHijrah Online


DUA SAHABAT EDAR DADAH, GANTUNG SAMPAI MATI

KUALA TERENGGANU: Dua sahabat dijatuhkan hukuman gantung sampai mati oleh Mahkamah Tinggi Kuala Terengganu selepas didapati bersalah mengedar dadah jenis ‘methamphetamine’ seberat 626.6 gram, 3 tahun lalu.

Hukuman dijatuhkan Hakim Datuk Abdul Wahab Mohamed terhadap Mohd Shazril Hafez Ibrahim dan Ahmad Sawal Ramlee selepas pihak pembelaan gagal menimbulkan keraguan munasabah terhadap kes itu.

Mengikut pertuduhan pertama, kedua-dua tertuduh didakwa bersama-sama mengedar dadah tersebut seberat 75 gram di sebuah rumah di Kampung Padang Midin, Marang pada 8 Februari 2018 kira-kira jam 6.30 petang.

Bagi pertuduhan kedua pula, mereka turut didakwa bersama-sama mengedar dadah jenis yang sama seberat 551.5 gram pada waktu, lokasi dan tarikh yang sama.

Kedua-dua tertuduh didakwa di bawah Seksyen 39B(1)(a) Akta Dadah Berbahaya 1952 sabit kesalahan boleh dikenakan hukuman gantung sampai mati.

Pendakwaan dikendalikan Timbalan Pendakwa Raya, Amer Abu Bakar Abdullah dan Ahmad Fadhli Mahmud.

Manakala kedua-dua tertuduh diwakili Peguam Datuk Shukri Mohamed.—AlHijrah Online


MAIS TUTUP OPERASI SEJAJAR PERINTAH KAWALAN PERGERAKAN

KUALA LUMPUR: Majlis Agama Islam Selangor (MAIS) akan menutup operasi bermula esok hingga 31 Mac 2020, kecuali Operasi di Baitul Iman, Baitul Ehsan dan Baitul Islah, Bahagian Pemulihan Ar-Riqab selaras Perintah Kawalan Pergerakan berkuatkuasa esok.

“Perkhidmatan atas talian (online) yang disediakan melalui laman web rasmi MAIS ialah e-aduan, Permohonan Wasiat Online, Katalog Hartanah MAIS, Sumbangan Sedekah, Bayaran Premis/Tanah Baitulmal, Sewa Hartanah MAIS.

“Bayaran Utiliti Premis MAIS, Bayaran Tebus Pusaka, Sumbangan Saham Wakaf Selangor, Sumbangan Anak Yatim, Penyerahan Wang Tidak Patuh Syariah dan Penyerahan Wang Orang Berhutang,” kata kenyataan MAIS di sini.

Kenyataan itu berkata, orang ramai digalakkan bersama MAIS melalui Facebook: Majlis Agama Islam Selangor dan Instagram: mais_officialhq.

“Memudahkan urusan orang Islam adalah menjadi keutamaan MAIS, oleh itu teruslah berurusan melalui perkhidmatan atas talian di samping mematuhi arahan kerajaan berkaitan Perintah Kawalan Pergerakan ini,” kata MAIS. — AlHijrah Online


KEBAKARAN KEDUA WISMA JAKEL: BOMBA FOKUS UNSUR SABOTAJ, SISA BARA API

SHAH ALAM: Unsur perbuatan bakar dan sisa bara api menjadi antara fokus utama siasatan bomba Selangor susulan kebakaran terbaru di bilik simpanan kain langsir Wisma Jakel, Seksyen 7 di sini, awal pagi tadi.

Pengarah Jabatan Bomba dan Penyelamat Malaysia (JBPM) Selangor Datuk Norazam Khamis berkata bagaimanapun siasatan pihaknya akan memberi tumpuan kepada semua aspek dan dikaji secara mendalam agar maklumat menyeluruh dapat diperoleh.

“(Punca bara di bawah kain), itu kami masih siasat dan mengambil aspek yang perlu kami analisa. Mungkin bara-bara yang tertinggal atau ada sesiapa yang naik melakukan pembakaran.

“Aspek-aspek lain juga akan dilihat dan dikaji secara mendalam. Setakat ini belum ada lagi satu kesimpulan yang boleh dibuat mengenai kebakaran kedua ini,” katanya kepada pemberita di lokasi kejadian kebakaran di Wisma Jakel, hari ini.

Norazam berkata pihaknya memerlukan tempoh 14 hari bagi menjalankan siasatan dan analisa awal termasuk mendapatkan saksi kejadian itu.

Jelas Norazam pihaknya hari ini turut menggerakkan khidmat Unit Anjing Pengesan (K9) iaitu dua ekor anjing jantan dari baka English Springer Spaniel bernama Woody dan Rocco untuk mengesan apa-apa bahan yang boleh mencetuskan kebakaran.

“Sampel dan sebagainya kami akan hantar ke makmal penyiasatan kami di Bukit Jelutong untuk dianalisa. Selain itu, aspek pendawaian dan peralatan elektrik yang digunakan oleh bangunan Wisma Jakel juga akan turut dianalisa,” katanya.

Dalam pada itu, Norazam berkata pihaknya hari ini mula membuka Pusat Kawalan Hadapan (PKH) dengan menempatkan lebih 10 anggota sebagai langkah pemantauan dan berjaga-jaga sekiranya berlaku kebakaran berulang.

“Kebakaran setakat ini sudah dipadamkan sepenuhnya namun langkah pemantauan menyeluruh masih diteruskan,” katanya.

Di samping itu, beliau turut memaklumkan orang awam tidak dibenarkan sama sekali memasuki kawasan lokasi kejadian kecuali dengan pengawasan dan diiringi pihak berkuasa.

“Bomba dengan dibantu pekerja Jakel akan menjalankan kerja-kerja pemunggahan semua barangan terutama fabrik yang terselamat daripada premis Wisma Jakel mulai hari ini,” katanya.

Wisma Jakel di Seksyen 7 hari ini mengalami kebakaran kali kedua apabila bilik simpanan kain langsirnya terbakar tengah malam tadi selepas pihaknya menerima panggilan pada 12.40 tengah malam dan kebakaran itu berjaya dipadam keseluruhannya oleh pihak bomba pada 3.07 pagi.

Sebelum ini, gedung tekstil terkemuka itu dilaporkan terbakar awal pagi 1 Jan lepas dan pihak bomba menerima panggilan kecemasan mengenai insiden tersebut pada 7.08 pagi dan berjaya dipadamkan.–AlHijrah Online


KORONAVIRUS: MISI BAWA PULANG RAKYAT MALAYSIA DARI WUHAN ESOK

KUALA LUMPUR: Seramai 132 orang, yang terdiri daripada 108 rakyat Malaysia dan 24 bukan warganegara yang merupakan pasangan serta anak-anak mereka, akan dibawa pulang dengan penerbangan khas dari Wuhan, China, esok ekoran penularan novel koronavirus 2019 di negara itu.

Timbalan Perdana Menteri, Datuk Seri Dr Wan Azizah Wan Ismail berkata tertakluk kepada kelulusan kerajaan China, mereka yang akan dibawa pulang hanyalah yang didapati sihat untuk menaiki pesawat selepas menjalani tapisan kesihatan yang ditetapkan oleh Kerajaan China di Lapangan Terbang Antarabangsa Wuhan Tianhe.

“Misi ini akan disertai lapan orang iaitu enam pegawai daripada Kementerian Kesihatan Malaysia (KKM), seorang pegawai Agensi Pengurusan Bencana Negara (NADMA) dan seorang pegawai Kementerian Luar,” katanya dalam kenyataan hari ini.

Beliau berkata pesawat AirAsia dengan 12 krew akan digunakan bagi misi membawa pulang rakyat Malaysia dan keluarga mereka itu.

“AirAsia menetapkan tarikh penerbangan pada 3 Feb 2020 tertakluk kepada kelulusan kerajaan China. Penerbangan ini juga akan membawa bantuan keperluan seperti ‘mask’ (topeng hidung dan mulut), sarung tangan dan makanan, yang tertakluk kepada senarai yang dipersetujui oleh pihak Kerajaan China,” katanya.

Dr Wan Azizah berkata beliau telah bertemu dengan semua pegawai yang akan menyertai misi itu termasuk krew penerbangan untuk mengucapkan terima kasih tidak terhingga kerajaan dan rakyat Malaysia, khususnya keluarga yang terlibat atas pengorbanan mereka membantu membawa pulang rakyat Malaysia dari Wuhan.

“Saya juga menasihati mereka agar menjaga kebajikan dan kesihatan mereka dan semua yang dibawa pulang,” katanya yang juga Pengerusi Jawatankuasa Pengurusan Bencana Pusat.

Dr Wan Azizah berkata beliau, bersama Menteri Kesihatan Datuk Seri Dr Dzulkefly Ahmad dan Ketua Pengarah Kesihatan Datuk Dr Noor Hisham Abdullah telah diberikan taklimat oleh Ketua Pengarah Nadma, Datuk Mohtar Mohd Abd Rahman mengenai misi bantuan kemanusiaan membawa pulang rakyat Malaysia dari China itu.

Dalam pada itu, Dr Wan Azizah turut melawat ‘Air Disaster Center’ (ADU), tempat semua penumpang, pasukan misi dan krew akan menjalani tapisan kesihatan sekali lagi sebaik sahaja tiba ke KLIA kelak.

Katanya bagi mereka dikesan mempunyai simptom akan dibawa ke hospital manakala yang melepasi saringan terus ke Pusat Pemantauan.

“Saya mendapati persiapan dan kelengkapan perubatan telah disediakan sebaik mungkin untuk tujuan pemeriksaan kesihatan itu.

“Saya juga telah ke Pusat Pemantauan untuk meninjau bilik operasi, bilik penginapan dan kemudahan-kemudahan lain yang disediakan untuk semua 158 penumpang termasuk lapan pegawai misi dari Malaysia, 12 krew penerbangan dan enam pegawai daripada Kedutaan Malaysia di Beijing untuk menjalani pemantauan selama 14 hari,” katanya.

Dr Wan Azizah berkata beliau berpuas hati dengan semua atur gerak dan persiapan yang dibuat untuk melaksanakan misi tersebut.

“Marilah kita rakyat Malaysia mendoakan misi ini berjalan lancar dan semua yang dibawa pulang dari Wuhan serta pasukan misi dan krew terlibat selamat,” katanya. — BERNAMA


KRISIS UKRAINE-RUSIA: 137 WARGA UKRAINE TERKORBAN

KYIV: Seramai 137 warga Ukraine terkorban sementara 316 lagi cedera pada hari pertama pertempuran dalam krisis Rusia-Ukraine.

Perkara tersebut disahkan oleh Presiden Ukraine, Volodymyr Zelensky.

“Hari ini kami telah kehilangan 137 pahlawan kami, tentera dan orang awam,” katanya seperti dilapor AFP.

Rusia melancarkan perang berskala penuh terhadap Ukraine dengan menyasarkan bandar-bandar utama dalam serangan awal bermula lewat pagi Khamis.

Lapor Interfax Ukraine, serangan roket dilancarkan terhadap semua pangkalan tentera di seluruh negara itu dan tentera Rusia sudah mendarat di bandar pelabuhan Odessa dan Mariupol di selatan.

Wartawan AFP turut mengesahkan mendengar letupan di Odessa dan Mariupol, disusuli bunyi siren polis dan ambulans merentasi pusat bandar Ukraine.

Letupan turut dilaporkan di Kharkiv, sebuah bandar besar kira-kira 35 kilometer (km) ke selatan sempadan Rusia.

Selain itu, empat letupan kuat dilaporkan di Kramatorsk, bandar pesisir pantai yang juga pusat pentadbiran kerajaan Ukraine di zon perang timur.–AlHijrah Online


POLIS NAFI TIDAK TELUS SIASAT KES KANAK-KANAK LEMAS DI TASKA

IPOH: Polis menafikan dakwaan bahawa pihaknya tidak menjalankan siasatan secara telus, terhadap kes seorang kanak-kanak yang dipercayai mati akibat kecuaian pihak taska, di Bandar Baru Sri Klebang di sini seperti yang tular di media sosial.

Ketua Polis Daerah Ipoh ACP Yahaya Hassan berkata pihaknya mengesan satu video berdurasi 30 saat di Facebook milik Sathruhan Manian hari ini, berhubung dakwaan itu yang menarik perhatian masyarakat umum.

“Pihak polis memandang serius terhadap dakwaan tidak berasas dan penyebaran maklumat palsu melalui media sosial, oleh pemilik akaun Facebook tersebut,” katanya dalam kenyataan di sini hari ini.

Yahaya berkata satu laporan mati mengejut telah dibuka, bagi menyiasat kematian kanak-kanak berusia empat tahun itu selepas menerima laporan mengenai kejadian lemas pada 18 April lepas.

Beliau berkata pihaknya telah menyiasat kes itu secara teliti, dan berjaya memperolehi arahan pertuduhan terhadap pihak yang bertanggungjawab ke atas kejadian berkenaan di Mahkamah Majistret di sini esok, di bawah Seksyen 33(1)(A) Akta Kanak-kanak 2001.

“Kita telah menahan seorang wanita berumur 58 tahun, yang merupakan guru besar taska berkenaan di Ibu Pejabat Polis Daerah (IPD) Ipoh hari ini dan akan didakwa esok,” katanya.

Terdahulu tular video di media sosial tindakan pasangan ibu bapa kanak-kanak itu berjalan kaki tanpa kasut dengan memegang sepanduk, mengundang perhatian netizen apabila memaklumkan berbuat demikian demi menuntut keadilan kematian anak mereka pada April lepas.

Mereka berjalan kaki dari Bandar Baru Sri Klebang ke IPD Ipoh, dengan membawa sepanduk Justice For Thanes.

D. Nilaveni, 40, yang merupakan ibu kepada mangsa mendakwa pusat jagaan kanak-kanak itu cuai ketika menjaga V. Thanes Nair, pada hari pertama mangsa dihantar ke situ.

Kanak-kanak itu dilaporkan lemas selepas terjatuh ke dalam sebuah kolam renang yang terletak berhampiran premis berkenaan, sebelum meninggal dunia enam hari kemudian.–AlHijrah Online


LESEN MEMANDU BOLEH DIPERBAHARUI SEHINGGA 10 TAHUN

PUTRAJAYA: Warganegara Malaysia boleh memperbaharui Lesen Memandu Malaysia (LMM) bagi tempoh maksimum 10 tahun berbanding lima tahun ketika ini mulai 8 Mei ini, umum Menteri Pengangkutan Anthony Loke hari ini.

“Orang ramai dibenarkan memperbaharui LMM antara satu hingga 10 tahun tertakluk kepada had maksimum 10 tahun.

“Inisiatif ini hanyalah untuk warganegara Malaysia sahaja dan tidak terpakai kepada warganegara asing atau mana-mana pemegang pas atau permit jangka masa panjang atau Kad MyKAS yang terikat dengan tempoh sah laku pasport individu terbabit,” katanya dalam sidang media di sini hari ini.

Loke berkata mereka yang memperbaharui LMM sehingga 10 tahun sekali gus akan dikenakan bayaran fi istimewa iaitu RM270 iaitu bayaran untuk tempoh sembilan tahun sahaja, berbanding fi kadar semasa RM30 bagi tempoh pembaharuan setahun.

Loke dalam masa yang sama berkata warganegara Malaysia yang LMM telah tamat tempoh sah laku memperbaharui bermula 1 Jan 2018 dan ke hadapan, diberi kebenaran khas untuk memperbaharui lesen mereka tanpa perlu menduduki semula ujian.

Di bawah dasar semasa, Loke berkata LMM yang telah tamat tempoh lebih tiga tahun, perlu mengambil semula ujian.

“Kebenaran khas ini hanya berkuat kuasa sehingga 31 Dis 2023. Peraturan sedia ada akan dikuatkuasakan semula pada 1 Jan 2024,” katanya.

Loke berkata kebenaran khas itu dapat memberikan penjimatan sehingga RM1,000 kepada pemegang LMM kerana tidak perlu mengeluarkan belanja untuk menduduki semula kelas dan ujian memandu.

“Mereka boleh memperbaharui lesen mereka dengan kadar yang sama iaitu RM30 bagi tempoh pembaharuan setahun,” katanya.

Beliau berkata kedua-dua inisiatif itu termasuk kebenaran khas tersebut boleh dinikmati orang ramai bermula Isnin depan (8 Mei) dengan berurusan di pejabat atau kaunter Jabatan Pengangkutan Jalan (JPJ) sahaja.

“Kedua-dua inisiatif dan kebenaran khas ini hanya boleh dinikmati oleh pemegang LMM yang bebas daripada sebarang sekatan urus niaga JPJ dan tidak disenarai hitam oleh Polis Diraja Malaysia serta bebas daripada sebarang penggantungan akibat suatu hukuman atau Perintah Mahkamah,” katanya. — AlHijrah Online


HARGA BARANG KEPERLUAN MULA TURUN DI KELANTAN

KOTA BHARU: Harga barang keperluan termasuk barangan basah seperti sayur-sayuran dan ayam di Kelantan sudah mula menunjukkan trend penurunan berbanding tiga minggu lalu.

Pengarah Kementerian Perdagangan Dalam Negeri dan Hal Ehwal Pengguna (KPDNHEP) Kelantan, Adnan Abd Rahman berkata, jika tiga minggu lalu harga ayam dijual melebihi RM9 hingga RM10, namun sejak beberapa hari lalu harga turun di bawah paras RM9, dan ada penjual yang menjual di bawah RM8 bagi sekilogram ayam proses.

“Kita nampak harga ayam makin menurun, harga sayur pun nampaknya ada penurunan sedikit berbanding dua hingga tiga minggu lepas.

“Pengguna boleh menggunakan aplikasi ‘Price Catcher’ yang disediakan KPDNHEP untuk membandingkan harga barangan yang dijual di kedai-kedai di kawasan mereka,” katanya.

Beliau berkata demikian ketika ditemui pada program walkabout Skim Harga Maksimum Keluarga Malaysia KPDNHEP Kelantan di Pusat Transformasi Luar Bandar (RTC) Tunjong, Kota Bharu hari ini.

Katanya, kawalan harga membabitkan 12 barangan yang ditetapkan harga siling termasuk ayam, telur ayam dan beberapa jenis sayur-sayuran yang berkuat kuasa 7 hingga 31 Disember ini.

Mengulas lanjut Adnan berkata, hasil tinjauan pihaknya pada hari ini kesemua peniaga menjual dengan harga yang ditetapkan dan meletakkan tanda harga berwarna pink untuk barang kawalan.

Sepanjang tempoh Januari hingga semalam, KPDNHEP Kelantan mengeluarkan sebanyak 166 notis berikutan kenaikan harga membabitkan ayam, telur, sayur dan beberapa barangan lain. – AlHijrah Online


296 PENIAGA KECIL BUKAN ASNAF DIBANTU MAIS

KUALA LUMPUR: Majlis Agama Islam Selangor (MAIS) menyalurkan bantuan wang tunai RM88,800 kepada 296 peniaga kecil bukan asnaf di Selangor yang terjejas dalam tempoh Perintah Kawalan Pergerakan (PKP) bagi mengekang penularan COVID-19.

Penyaluran sumbangan RM300 setiap peniaga kecil itu dilaksanakan Yayasan Islam Darul Ehsan (YIDE), yang juga anak syarikat MAIS.

Setiausaha MAIS, Dr Ahmad Shahir Makhtar berkata, pembayaran sumbangan itu telah selesai dikreditkan ke dalam setiap akaun penerima bantuan.

“Kelayakan bagi penerima bantuan ini adalah peniaga-peniaga kecil yang bukan asnaf di bawah kategori B40. Bantuan disalurkan ini adalah hasil Tabung Prihatin COVID-19 MAIS.

“Pihak MAIS berharap dengan bantuan yang telah disalurkan ini, dapat meringankan beban mereka terutamanya kepada peniaga-peniaga kecil yang terkesan dan hilang punca pendapatan akibat pelaksanaan PKP,” katanya dalam kenyataan di sini hari ini.

MAIS turut mengucapkan terima kasih kepada orang ramai yang menyumbang kepada Tabung Prihatin COVID-19 MAIS. — AlHijrah Online


KES EBIT LEW: KUMPULAN WHATSAPP MENGANDUNGI GAMBAR, VIDEO BERUNSUR LUCAH DITEMUKAN DALAM TELEFON BIMBIT – SAKSI

TENOM: Seorang saksi dalam perbicaraan kes pendakwah Ebit Irawan Ibrahim Lew atau Ebit Lew memberitahu Mahkamah Majistret di sini hari ini satu Kumpulan WhatsApp  mengandungi gambar dan video berunsur lucah ditemukan dalam telefon bimbit yang diterimanya pada 8 Okt 2021.

Juruanalisis Kanan Audio Video Polis Diraja Malaysia (PDRM) ASP Latifah Abdul Aziz, 43, berkata telefon bimbit itu dihantar ke makmal forensik PDRM kira-kira pukul 12.02 tengah hari oleh pegawai penyiasat.

Saksi pendakwaan ketujuh itu berkata telefon bimbit itu disimpan dalam keadaan selamat, sebelum dikeluarkan pada 22 Okt 2021 untuk proses analisis namun telefon bimbit itu mempunyai kata laluan.

“Saya menghubungi pegawai penyiasat untuk mendapatkan kata laluan bagi membolehkan akses oleh sistem analisis dan telah diberikan pada hari yang sama…saya kemudian jalankan analisis terhadap telefon bimbit itu sebelum menemukan Kumpulan WhatsApp itu,” katanya.

Latifah berkata demikian semasa pemeriksaan utama Timbalan Pendakwa Raya Nor Azizah Mohamad yang bertanya hasil analisis saksi terhadap telefon bimbit yang diterimanya itu.

Lew, 37, berdepan 11 pertuduhan, antaranya mengaibkan kehormatan seorang wanita berumur 40-an dengan menghantar perkataan dan gambar lucah ke nombor telefon mangsa melalui aplikasi WhatsApp antara Mac dan Jun 2021.

Pertuduhan mengikut Seksyen 509 Kanun Keseksaan itu membawa hukuman maksimum penjara lima tahun atau denda atau kedua-duanya, jika sabit kesalahan.

Majistret Nur Asyraf Zolhani menetapkan perbicaraan disambung dari 16 hingga 18 Ogos depan. –AlHijrah Online


POLIS TERIMA TIGA LAPORAN NAMA, KAD PENGENALAN DIGUNA INDIVIDU LAIN UNTUK MENGUNDI

ALOR SETAR: Polis menerima tiga laporan berkaitan nama dan kad pengenalan digunakan individu lain untuk mengundi pada Pilihan Raya Negeri (PRN) di Kedah, setakat ini.

Ketua Polis Kedah Datuk Fisol Salleh berkata dua laporan berkenaan diterima di daerah Kulim manakala satu laporan di daerah Kuala Muda.

Beliau berkata dua wanita tidak berpuas hati apabila dimaklumkan petugas Suruhanjaya Pilihan Raya (SPR) bahawa namanya telah ditanda untuk mengundi menyebabkan mereka tidak dapat menunaikan tanggungjawab itu, masing-masing berlaku di Kulim dan Kuala Muda.

“Kes lain di Kulim pula melibatkan seorang lelaki yang mendakwa namanya telah digunakan oleh orang lain untuk mengundi,” katanya pada sidang media di Ibu Pejabat Polis Kontinjen (IPK) Kedah di sini hari ini.

Beliau berkata pihak polis telah membuka kertas siasatan di bawah Seksyen 7 Akta Kesalahan Pilihan Raya 1954 bagi ketiga-tiga kes berkenaan.

Dalam pada itu, Fisol berkata pihaknya juga mengesan satu video tular menerusi media sosial tentang seorang wanita yang tidak berpuas hati apabila petugas SPR membantu suaminya yang merupakan Orang Kurang Upaya (OKU) menanda kertas undi di pusat mengundi di Pendang.

“Wanita yang merupakan isteri kepada lelaki itu mendakwa petugas SPR telah menanda pada kertas undi tidak sepertimana yang dikehendaki suaminya. Bagaimanapun, setakat ini, polis masih belum menerima sebarang laporan berhubung kejadian daripada wanita atau petugas SPR yang terlibat,” katanya.

Berkenaan satu lagi video tular berkaitan bas yang didakwa membawa “pengundi hantu” di daerah Kuala Muda, Fisol menjelaskan dakwaan itu tidak benar sama sekali kerana bas-bas yang ditularkan itu ialah bas yang disewa oleh pihak polis untuk membawa petugas polis di sekitar daerah berkenaan.

Beliau berkata pihaknya telah menyewa 34 bas dari Kuala Lumpur dan Kedah untuk membawa petugas-petugas polis yang ditugaskan menjaga keselamatan dan kelancaran proses PRN sepanjang pilihan raya kali ini.

Sementara itu, Fisol menasihati orang ramai terutamanya penyokong parti politik di Kedah supaya tidak mengadakan sebarang aktiviti konvoi bermula petang ini sehingga malam nanti bagi mengelakkan kesesakan lalu lintas.

“Kalau hendak sambut kemenangan parti politik mereka pun jangan sehingga menyusahkan dan mengganggu ketenteraman awam,” katanya. –AlHijrah Online


TIADA KES CACAR MONYET DITERIMA KKM SETAKAT INI

KUALA LUMPUR: Kementerian Kesihatan (KKM) mengesahkan tidak menerima sebarang notifikasi berkenaan kes jangkitan cacar monyet atau kes kanak-kanak yang dikatakan dijangkiti virus itu seperti dalam mesej berserta gambar yang tular di media sosial.

KKM dalam hantaran di Twitter menyatakan ia tidak menerima pemakluman berhubung jangkitan itu setakat 5 petang semalam.

“Sekiranya gambar itu adalah benar, waris kepada kanak-kanak itu dinasihati untuk membawanya ke fasiliti kesihatan kerajaan berdekatan dengan segera untuk menjalani pemeriksaan dan mendapatkan rawatan,” katanya.

Orang ramai dinasihati supaya tidak menularkan berita yang tidak diketahui kesahihannya, sebaliknya menasihati pesakit atau waris untuk mendapatkan nasihat perubatan terlebih dahulu berkaitan penyakit atau lain-lain masalah kesihatan.–AlHijrah Online


RENTAS NEGERI: TIGA SITUASI SAHAJA DIBENARKAN

KUALA LUMPUR: Polis Diraja Malaysia (PDRM) bertindak mengetatkan kebenaran merentas negeri bermula hari ini, disebabkan peningkatan kes positif COVID-19.

Timbalan Ketua Polis Negara, Datuk Seri Acryl Sani Abdullah Sani berkata, tiga situasi yang dibenarkan untuk merentas negeri.

“Pasukan pemantauan prosedur operasi standard (SOP) diarah untuk tegas dalam penguatkuasaan SOP ditetapkan Majlis Keselamatan Negara (MKN),” katanya semasa dihubungi media.

Rentas negeri hanya dibenarkan bagi kes kecemasan keluarga terdekat dengan melampirkan dokumen sokongan, kematian dan pasangan jarak jauh.

Bagaimanapun, rentas negeri tidak dibenarkan bagi tujuan menghadiri majlis perkahwinan dan lain-lain kenduri.

Hari ini, kes baharu positif COVID-19 merekodkan jumlah sebanyak 2,148 kes, negeri yang mencatat tiga angka adalah Sarawak (512), Selangor (459) dan Kelantan (221).

Antara negeri lain yang turut mencatatkan tiga angka kes adalah Sabah (202), Johor (182), Wilayah Persekutuan Kuala Lumpur (171) serta Pulau Pinang (134).–AlHijrah Online


BELANJAWAN SECARA UMUMNYA, MEMAKNAKAN KEHIDUPAN RAKYAT – ZULKIFLI

KUALA LUMPUR: Pembentangan Belanjawan 2021 oleh Menteri Kewangan, Tengku Datuk Seri Zafrul Tengku Abdul Aziz pada petang tadi, dapat merangkumi kebajikan pada semua lapisan masyarakat.

Menteri di Jabatan Perdana Menteri (Hal Ehwal Agama), Datuk Dr Zulkifli Mohamad Al-Bakri menyatakan pandangan yang memuaskan terhadap belanjawan yang dibentangkan tadi.

“Belanjawan ini sudah tentu akan dapat dimanfaatkan oleh keseluruhan golongan.

“Pelbagai insentif yang telah diberi serta beberapa pengecualian yang terkait, yang boleh membawa bebanan kepada rakyat, cuba diatasi dengan sebaik mungkin,” ujar beliau dalam video ringkas di akaun YouTube Dr Zulkifli.

Zulkifli akan menjelaskan mengenai Belanjawan 2020 yang berkaitan dengan hal ehwal agama dibawah kementeriannya dalam masa yang terdekat.

Di penghujung video, Dr Zulkifli mengucapkan terima kasih dan sekalung tahniah kepada Menteri Kewangan dan Perdana Menteri, Tan Sri Muhyiddin Yassin serta kerajaan Malaysia ke atas keprihatinan kepada golongan agamawan dan agama Islam.

Dalam Belanjawan 2021, peruntukkan sebanyak RM1.4 bilion diberikan bagi pengurusan dan pembangunan hal ehwal Islam di bawah Jabatan Perdana Menteri.–AlHijrah Online


BEKAS PENGERUSI MCPF KL, PENCERAMAH BEBAS TUDUHAN PECAH AMANAH DAN BERSUBAHAT

KUALA LUMPUR: Mahkamah Sesyen di sini hari ini membebaskan bekas Pengerusi Yayasan Pencegahan Jenayah Malaysia Kuala Lumpur (MCPF KL) dan seorang penceramah daripada pertuduhan melakukan pecah amanah dan bersubahat membabitkan dana yayasan itu berjumlah RM195,000.

Hakim Datin Sabariah Othman memutuskan demikian selepas mendapati pendakwaan gagal membuktikan kes prima facie terhadap Bok Siew Mun dan Saiful Hamiruzzaman Mohd Hazir.

“Pihak pendakwaan hanya membuktikan satu elemen sahaja berkaitan pecah amanah iaitu tertuduh pertama (Bok) adalah seorang ejen (bekas Pengerusi MCPF) manakala tiga elemen utama lain gagal dibuktikan iaitu beliau mempunyai kawalan dan penguasaan terhadap wang RM195,000.

“Pihak pendakwaan juga gagal membuktikan bahawa tertuduh pertama mempunyai niat curang untuk melakukan pecah amanah semasa meluluskan pengeluaran wang tersebut kerana kesemua proses telah dibuat di dalam mesyuarat Ahli Jawatankuasa MCPK KL,” katanya.

Beliau berkata elemen subahat juga gagal dibuktikan iaitu sama ada tertuduh kedua mempunyai niat untuk membantu atau berkonspirasi dalam melakukan pecah amanah bersama Bok.

“Selain itu, terdapat beberapa keterangan saksi pendakwaan yang bercanggah dan mempunyai versi berbeza, justeru mahkamah mendapati kes pendakwaan lemah dan gagal dibuktikan.

“Oleh itu, pihak pendakwa gagal membuktikan kes prima facie dan mahkamah dengan ini melepas serta membebaskan kedua-dua tertuduh daripada pertuduhan tersebut,” kata hakim itu.

Kes itu sebelum ini dikendalikan oleh Timbalan Pendakwa Raya Lim Chooi Yi manakala peguam Fahmi Abd Moin mewakili kedua-dua tertuduh.

Perbicaraan bermula pada 28 Okt 2022 dan pendakwaan menutup kesnya pada 12 Julai selepas 13 saksi memberi keterangan.

Bok sebagai Pengerusi MCPF KL, yang diamanahkan penguasaan ke atas harta iaitu dana yayasan itu, didakwa melakukan pecah amanah dana yayasan dengan mengarahkan bayaran secara cek berjumlah RM195,000 kepada Syarikat Trio Green Hornet Sdn Bhd di Maybank Berhad, Cawangan Bandar Sri Permaisuri di sini pada 26 Feb hingga 31 Mei 2019.

Beliau didakwa mengikut Seksyen 409 Kanun Keseksaan yang membawa hukuman minimum penjara dua tahun dan maksimum 20 tahun dengan sebatan serta denda, jika sabit kesalahan.

Saiful Hamiruzzaman pula didakwa bersubahat dengan Bok untuk melakukan pecah amanah berkaitan dana yayasan sama dengan mengemukakan invois milik Syarikat Trio Green serta menandatangani baucar bayaran yayasan itu di tempat dan pada tarikh sama.

Beliau didakwa mengikut Seksyen 409 Kanun Keseksaan dibaca bersama Seksyen 109 kanun sama yang membawa hukuman sama, jika sabit kesalahan. — AlHijrah Online